छोट सा शहर हमार रामनगर – Hum Bhojpuria\nछोट सा शहर हमार रामनगर\nलेखक: अजय कुमार पाण्डेय\nबिहार के पश्चिमोत्तर, नेपाल-उत्तर प्रदेश के सीमावर्ती जिला चंपारण के एगो भौगोलिक, ऐतिहासिक आ सांस्कृतिक दृष्टि से मशहूर आ महत्वपूर्ण शहर । उत्तरे-दखिने लमा-लामी बसल हमनी के शहर में एगो रेलवे स्टेशन जेकर नाम हरीनगर रहे, एगो हाई-स्कूल, एगो संस्कृत हाई स्कूल, दु गो मिडिल स्कूल आ तीन-चार गो प्राइमरी स्कूल रल स। प्राइवेट स्कूल के कौनो नामो-निशान ना रहे ओ घरी। एगो सिनेमा घर, " हिन्द-सिनेमा ", चीनी मिल आ सबसे मशहूर प्राचीन शिव मंदिर रहे। शिव मंदिर तबो रामनगर के पहचान रहे आ आजो पहचान बा।\nमध्यकालीन सेन वंश के बनवावल मंदिर एतना भव्य बा कि कौनो तरे फोटो खिचला पर पांचों गुम्बद के फोटो एक साथे ना आवेला। रामनगर में राज घराना आ राज महल भी बा। नेपाल के राणा खानदान के लोग उहां के राजा रहल बा लोग आ आजो राजपरिवार के लोग रामनगर में रहेला।\nई सब त हो गइल हमरा शहर के एगो संक्षिप्त परिचय, अब कुछ हमरो बारे में जानी लोगन। बाबू जी हमार ओतहिए " हरीनगर उच्च विद्यालय " में शिक्षक रनी। हमनी के तीन भाई आ एगो सबसे बड़ बहिन रहे। हम माझिल रनी। माई-बाबू जी आ हमनी के चार भाई-बहिन के परिवार के बाबू जी अपना औकात भर ठीक-ठाक से चलावत रनी। भैया आ दीदी के जनम के बाद बाबू जी गांव से रामनगर आ गइनी। हमार आ हमर छोट भाई के जनम-करम एतहीये भइल।\nबाबू जी मारवाड़ी मोहल्ला में एगो किराया के घर ले के हमनी के रखले रनी आ कहे के गरज नइखे कि हमनी के अधिकांश संघतीया मारवाड़ी समाज के हीं लइका रल स। ओहिमे कुछ गैर-मारवाड़ी लइका भी हमनी के मित्र मंडली में रहल लोग।\nहमार लंगोटिया इयारन में, निर्मल, पप्पू, प्रदीप, सुशील ( टुनिया ), अरुण, सुमन, रमेश, रामायण, सुनील, पुरुषोत्तम आदि ढेर लइका रलन स। सब एक से एक खुराफाती आ करामाती।\nसुशील ( टुनिया ) के त भगवान एके पीस बना के भेजले रलें। ओकरा दिमाग में खुराफात आ शैतानी के सिवा दोसर कुछु अइबे ना करे। ओकर खुराफत पर पूरा एगो किताब लिखा सकsता।\nरामायण, सुमन आ रमेश के तिकड़ी रहे। ऊहो नमूने रहलन स।\nनिर्मल सामान्य लइका रहे आ पप्पू के हमेशा नाक बहत रहे। प्रदीप दु गो रलन स आ दूनू एक गोल के, शातिर बदमाश। पुरुषोत्तम आ अरुण शांत स्वभाव के लेकिन हमेशा ग्रुप में रहे वाला संघतीया रलन स। एकरा अलावे भी ढेर इयार-दोस्त रहे लोग लेकिन ई हमनी के कोर-ग्रुप रहे।\nआज हम सुमन आ रमेश के एगो किस्सा सुनावतानी।\nसुमन बहुत जिद्दी टाइप के रहे। जे दिमाग में आ जाए, कर डाले।\nरमेश दुबर-पातर, सुमना जे कहे, ऊहे करे।\nएक दिन सुमन शायद घर पर डटाईल-पिटाईल रहे। स्कूल दु किलोमीटर पर रहे। रोज रमेश ओकरा घरे आ जाए आ दुनु एके साथे स्कूल जा स। स्कूल के रास्ता में रेलवे क्रासिंग रहे।\nओह दिन सुमन के मुड खराब रहे। जब ऊ दुनू स्कूल चललs स त सुमन बड़ा गंभीर रहे। ओकरा दिमाग में कुछ चलत रहे।\nआधा रास्ता गइला पर सुमन रमेश से कहलस,\n" चल रमेश साधु बन जाइल जाव।"\nरमेश अचकचाइल आ पूछलस ,\n"काहे रे, साधु काहे बनल जाई?"\n" घर में कौनो भैलू नइखे। जेकरे मन करsता, लतिया देता।\nअइसन घर में रह के आदमी का करी।"\n" बाक, घरे त हमु पिटानी त का घर-दुआर छोड़ के साधु बन जाइल जाई?"\nरमेश, सुमन के समझावे के प्रयास कइलस। लेकिन सुमन ना मानल आ ऊ आपन बात आ तर्क से रमेश के भी साधु बने के तैयार क लेलस।\nरेलवे क्रासिंग पर आ के दुनू आपन-आपन बस्ता नचा के क्रासिंग पर के गड्ढा में फेंकलसs आ लाइन ध के नरकटियागंज की तरफ चल पड़लस।\nघर के लोग बुझत रहे कि बबुआ लोग पढ़े गइल बा लेकिन दुनू संघतीया वैराग्य के राह पर निकल पड़ल लोग।\nरास्ता में रमेश कई बार सुमन से अभिओ से घर लौट चले के कहलस लेकिन सुमन रहल जिद्दी स्वभाव के, ऊ माने के तैयार ना रहे। साधु बने के बा त बने के बा।\nकरीब 18 किलोमीटर पैदले, लाइने-लाइने चल के दुनु नरकटियागंज स्टेशन पहुंच गइलन स। नरकटियागंज पहुंच के रमेश, सुमन के अंतिम बार बहुत समझावे के प्रयास कइलस लेकिन सुमन ना मानल, त ना मानल। नरकटियागंज 18 किलोमीटर पैदल चलत-चलत रमेश के दोस्ती निभावे के सारा जोश काफूर हो गइल रहे। ऊ आगे जाए के तैयार ना भइल आ ओतहिए से ट्रेन ध के रामनगर लौट आइल। घर लौट के रमेश चुपचाप खा-पी के सुत गइल।\nएने सुमन नरकटियागंज से ठोरी ( भारत-नेपाल के बार्डर पर एक पर्वतीय पर्यटक स्थल, जेकरा से थोड़ा पहले गांधी जी के भितिहरवा आश्रम बा ) के लाइन पकड़ के साधु बने चल पड़ल। ओकरा मालूम रहे कि ठोरी में जंगल आ पहाड़ बा आ साधु बने ला जंगल आ पहाड़ सबसे सही जगह होला। आखिर वाल्मीकि जी भी त जंगल में हीं रहस जहां सीता जी जा के लव-कुश के जनम देली।\nइहे सब सोचत सुमन बढ़े लागल। कबो रमेश के मन हीं मन गरिअबो करे कि डरपोक भाग गइल।\nनरकटियागंज से ठोरी के दूरी करीब 25-30 किलोमीटर से कम ना रहे लेकिन सुमन भी धुन के पक्का रहे। पैदल चलत-चलत सांझ के सात बजे के आसपास ऊ ठोरी पहुचिये गइल। चारो ओर अंहार हो गइल रहे। वीरान स्टेशन आ आसपास जंगल आ पहाड़। कोढ़ में खाज ई हो गइल रहे कि मौसम खराब हो गइल आ बरखा बरसे लागल। अब सुमन के हिम्मत आ साधु बने के जोश डगमगाए लागल। रात के जंगल वाला रास्ता पर लौटलो मुश्किल रहे। स्टेशन मास्टर के ऑफिस में जाए में डर लागत रहे कि पूछला पर का बतइहें। पैदल चलत-चलत थकान से भी बुरा हाल रहे। भूख से अतडी अलगे कुलबुलात रहे। साधु बनला में एतना दुर्गत होई, ई पहिले पता रहित त माई-बाबू जी के दु लात खा के भी घरहीं रहते। भूख त केहू तरे बर्दास्त हो जाइत लेकिन रात के यदि बाघ-भालू आ जाए त बाघ-भालू के हीं भोजन बन जाए के पडीत।\nएक त बरखा में भींजल देह, आ सांय-सांय बहत बेयार, रात बढ़त जात रहे आ सुमन बाबू लगातार बजरंग बली आ दुर्गा महारानी के गोहरावत रहे कि आज के रात जान बच जाई त बाप किरिया फेर कबो साधु बने के सोचबो ना करब।\nएने सुमन के घर खोज-बीन शुरू हो गइल रहे। कई गो मोटर साइकिल सुमन के पता लगावे निकल गइल।\nएने रमेश अपना घर दमी साध के सुतल रहे। ना त ऊ सुमन के घर कुछ बतवलस ना हीं अपना घर पर।\nरात ले जब कुछ पता ना लागल त थाना में भी खबर भइल।\nसुमन के कुछु ना बुझाइल त दुसरका लाइन पर लागल एगो पुरान माल गाड़ी के डिब्बा में घुस के चुका मुका बइठ गइलें। बाहर टप-टप बुनी पडत रहे आ भीतर सुमन के करेजा बैठल जात रहे। कइसे रात कटी, बुझाते ना रहे। अंहार में ना कुछु भीतरा लउकत रहे ना बहरा। आंख फार-फार के बस कुछ देखे के असफल प्रयास करत रले सुमन बाबू। पता ना कब ओकर आंख लग गइल आ ओतहिए ढिमला गइल।\nकेहू सुमन के गोजी के हुरा से खोद-खोद के जगावत रहे। कुनमुनात उठल सुमन त देखलस ओकरा के एगो सिपाही जगावत रहे। ऊ हड़बड़ा के उठल।\n"इंहा काहे सुतल बाडs हो, कहां घर ह?\nसुमन बिना कुछ बोलले खाली सिपाही के मुंह ताकत रहे।\n"बोलत काहे नइखs, काहे इहां सुतल बाड़s ?\nसिपाही फेर पुछलें लेकिन जवाब फेर नदारद।\nसिपाही सुमन के उठवलें आ स्टेशन मास्टर के ऑफिस में ले गइले।\nढ़ेर देर पूछताछ कइला के बाद सुमन धीरे-धीरे बतवलस कि के तरे ओकरा दिमाग में साधु बने के बात आइल आ केतरे ऊ घर से रमेश के साथे ठोरी ला चल पड़लें।\nरात में सुमन के खिया-पिया के स्टेशने में सुतावल लोग आ दोसरा दिन सुबह पहिलका ट्रेन से एगो सिपाही सुमन के लेके चललें आ दुपहरिया ले रामनगर ओकरा घरे पहुंचा देहलें।\nए बीच सुमन के घर के लोग ओकरा के खोजत-खोजत हलकान हो गइल रहे लोग। सुमन के माई के रोअत-रोअत बुरा हाल हो गइल रहे।\nसुमन के बाद में का हाल उनका बाबू जी कइलें, एकर बस कल्पना क लीं सभे, बाकी रमेश के घरे ओकरा केतना चइली के मार पड़ल ई हम ना बताइब।\n« गौरी – हमार पैतृक गाँवबुढ़िया माई »


नीरा यादव के जेल के सजा – टटका खबर\nनीरा यादव के जेल के सजा\nमुलायम सरकार का जमाना में यूपी के मुख्य सचिव रहल नीरा यादव के सीबीआई के कोर्ट एगो जमीन से जुड़ल मामिला में चार साल के जेल के सजाय सुनवले बा. सजा सुनला का बादे नीरा यादव रो पड़ली. नोएडा के एगो प्लॉट फ्लेक्स इंडस्ट्रीज के अशोक चतुर्वेदी के गलत तरीका से दिहल गइल रहुवे जवना खातिर कोर्ट नीरा यादव के दोषी मनलसि. अशोको चतुर्वेदी के चार साल के सजा सुनावल गइल बा. एह फैसला से अधिकारियन का बीच सही संदेश जाई आ अब ऊ लोग राजनीतिक दबाव में आ के गलत फैसला करे से पहिले चार हालि सोची. नीरा यादव के जेल के सजा सुनके प्रदेश के आईएएस अधिकारियन के एगो धड़ा खुश बा.


बिहार सरकार लगाई जयपुर में मनोज तिवारी के फिल्म प्रदर्शनी – Anjoria\nबिहार सरकार लगाई जयपुर में मनोज तिवारी के फिल्म प्रदर्शनी\nMarch 31, 2012 Editor मनोरंजन 0\nभोजपुरी मेगा स्टार मनोज तिवारी के फिलिमन आ ओहसे जुड़ल पोस्टरन के एगो प्रदर्शनी बिहार सरकार जयपुर में लगाई. मकसद बा भोजपुरी फिलिमन का बारे में लोग के जागरूक बनावल. ई पोस्टर प्रदर्शनी 05 अप्रैल से राजस्थान के राजधानी जयपुर में लगावल जाई जवना में भोजपुरी सिनेमा के वैभवशाली सफर के फिल्म पोस्टरन का जरिये देखावल जाई.\nबिहार सरकार फैसला कइले बिया कि अपना प्रदेश के भाषा के फिल्म इण्डस्ट्री के ओह प्रदेशन में फैलावल जाव जहवाँ अबहीं भोजपुरी फिलिमन के पसार नइखे भइल. बिहार सरकार के एह कदम के मनोज तिवारी समेत भोजपुरी सिनेमा से जुड़ल तमाम कलाकार, निर्माता-निर्देशक स्वागत कइले बाड़न.\nगौरतलब बा कि हालही में मेगा स्टार मनोज तिवारी के एगो बड़हन समारोह में बिहार के मुख्यमंत्री नीतीश कुमार सम्मानित कइले रहले. मनोज तिवारी के फिल्म ‘ससुरा बड़ा पईसा वाला’ सिनेमा भोजपुरी के तिसरका दौर के सबले बड़हन हिट फिल्म मानल जाले आ एकरा बारे में कहल जाला कि ई फिलिम भोजपुरी सिनेमा के फेरी टाँठ कर दिहलसि.\n‘दयावान’ के प्रमोशन करे निकलले रिंकू घोष संगे मनोज तिवारी\nलोक कवि अब गाते नहीं – १७


December 2013 – Page2– टटका खबर\nहत्या के मामिला में पांच जने के उमिर कैद\nगोपालगंज 18 दिसम्बर (वार्ता) गोपालगंज जिला के एगो सेशन कोर्ट बीस साल पुरान हत्या के मामिला में पाँच जने के उमिर कैद आ पाँच पाँच हजार रुपिया जुर्माना के सजा सुनवलसि. मुकदमा साल तिरानबे के चौबीस मार्च के भइल उचकागाँव थाना के भाठबथुआ गाँव के पारस पाँडे के गोली मार के हत्या रहुवे. ओह दिन\nबैक हड़ताल से पूरा देश में बैंकिग सेवा ठप रहल\nनयी दिल्ली.18 दिसम्बर (वार्ता) वेतन बढ़ावे आ अउरी माँग ले के देश भर के सरकारी बैंक कर्मचारी बुध का दिने हड़ताल प रहले जवना से देश भर के बैंकिंग सेवा ठप रहल. बाकिर निजी बैंकन के आम कामकाज रोजे का तरह चलल. बस क्लियरिंग के काम ना हो सकल.\nदेवरिया में घवाहिल के हवालात मे राखे आ बाद में कोर्ट भेजे के मामिला तूल पकड़लसि\nदेवरिया 18 दिसम्बर (वार्ता) रामपुर कारखाना इलाका में मंगल का दिने जरावल आदमी के हवालात में बंद करे आ बाद में कोर्ट भेजे के मामिला तूल पकड़े लागल बा. पीड़िता के मेहरारू अनीता देवी पुलिस अधीक्षक से निहोरा कइले बाड़ी कि तीन गो नामजद आ दू गो अनजान आदमियन का खिलाफ मुकदमा लीखल जाव. पीड़ित\nजौनपुर 18 दिसम्बर (वार्ता) सरायख्वाजा इलाका के कोठवार बाजार मे बुध का दिने तीन चार लोग जमीन का झगड़अ में कोठवार बाजार के रामदुलार यादव क पीट पीट के मुआ दीहल. साठ बरीस के रामदुलार यादव ओह समय अपना नया बनल कोठरी प गार्डर आ पटियां चढवावत रहले. बाद में जुटल भीड़ एगो मोटरसाइकिल के\nमोदी के रैली मे चायवालन के खास क के बोलावल बा\nलखनऊ 18 दिसम्बर (वार्ता) भाजपा के प्रधानमंत्री पद के उम्मीदवार नरेन्द्र मोदी के वाराणसी 20 दिसम्बर के होखेवाला रैली में चाय बेचे वालन के खास क के बोलावल गइल बा. कुछ दिन पहिले सपा महासचिव आ सांसद नरेश अग्रवाल तंज कइले रहले कि चाय बेचे वाला भला का पीएम बनी. कहलन कि नरेन्द्र मोदी बचपन\nमोदी के वाराणसी रैली 20 दिसम्बर के\nलखनऊ 17 दिसम्बर (वार्ता) भाजपा का ओर से प्रधानमंत्री पद के उम्मीदवार नरेन्द्र मोदी 20 दिसम्बर के वाराणसी मे होखे वाला विजय शंखनाद रैली मे भाग लीहें. रैली में आवे खातिर ओह दिन सबेरे अहमदाबाद से सीधे वाराणसी अइहें आ रैली का बाद ओही दिने वापिसो लवटि जइहें.वाराणसी में नरेन्द्र मोदी संकटमोचन मंदिर आ काशी\nलालू के काफिले के गाड़ी दुर्घटनाग्रस्त भइला से एक जने के मौत\nकोडरमा 17 दिसम्बर (वार्ता) झारखंड मे कोडरमा घाटी के ललिका मोड़ का नियरा राष्ट्रीय राजमार्ग संख्या 31 पर .राजद अध्यक्ष लालू प्रसाद यादव के काफिला मे चलत एगो वाहन बेकाबू हो गइल जवना चलते एक आदमी के मौत हो गइल आ छह जने घवाहिल हो गइले.\nदू गो लाश सडक किनारे मिलल\nगोरखपुर 17 दिसम्बर (वार्ता) खोराबार इलाका मे गायघाट का नियरा सडक किनारे दू गो लाश पड़ल मिलल जवना के पुलिस अपना कब्जा में ले के पोस्टमार्टम ला भेजववलसि. लाशन के पहचान दीपक सिंह साकिन भगवानपुर भदरा थाना खजनी आ गंगेश पहाडी साकिन भीटीखोरिया थाना खजनी के रुप में भइल. देख के लागत बा कि दुनू\nलोकपाल का पारित भइला के ऐतिहासिक बतवले मनमोहन सिंह\nनयी दिल्ली. 17 दिसंबर (वार्ता) लोकपाल आ लोकायुक्त विधेयक राज्यसभा मे पारित भइला के ऐंतिहासिक कदम बतावत प्रधानमंत्री मनमोहन सिंह एकरा ला सांसदन के बधाई दिहलन. संसदीय कार्य मंत्री कमलनाथ सभकर आभार जतावत उमेद कइले कि विधेयक काल्हु भा परसो लोकोसभा मे पारित हो जाई. कहलन कि लोकपाल विधेयक देश के मांग रहल. इ एहुला\nदेवरिया 17 दिसम्बर (वार्ता) देवरिया मे पुलिस के भयावह चेहरा सामने आइल जब उ एगो गम्हीराह झँउसल आदमी के शांति भंग के अनेसा मे गिरफ्तार क के चालान कर दिहलसि. बाद में एस डी एम सदर दिनेश गुप्त ओकर नाजुक हालत देखके मुचलिका पर रिहा कर दिहलनि. रामपुर कारखाना इलाका के बनकट गाँव के बसपा\nकुहा का चलते बस आ ट्रक के टक्कर में एक जने के मौत 15 जने घवाहिल\nआजमगढ 17 दिसम्बर (वार्ता) तरवां इलाका मे मंगल का भोर मे घन कुहा का चलते एगो बस आ ट्रक में टक्कर हो गइल. एह हादसा में ट्रक चालक के मौत हो गइल आ बस के 15 गो सवारी घाहिल हो गइले. बस तरवां से आजमगढ आवत रहुवे जब खरिहानी बाजार का लगे ट्रक से टकरा\n940 ग्राम चरस बरामद\nजौनपुर 17 दिसम्बर (वार्ता) नारकोटिक्स विभाग के टीम लाइन बाजार के हुसेनाबाद मुहल्ला मे एगो घर प छापा मारके नौ सौ चालिस ग्राम चरस बरामद कइलसि जवना के दाम अंतर्राष्ट्रीय बाजार मे कई लाख रुपिया बतावल जात बा. पुलिस बतवलसि कि छापा हुसेनाबाद मुहल्ला में सिंचाई विभाग के लिपिक मनीष श्रीवास्तव के मकान मे रहत\nफीस बढ़ला का खिलाफ छात्र बवाल कटले\nजौनपुर 17 दिसम्बर (वार्ता) वीर बहादुर सिंह पूर्वांचल विश्वविद्यालय के फीस बढ़वला का खिलाफ छात्र विश्वविद्यालय परिसर मे बवाल कटले आ तोडफोड कइले. बतावल जात बा कि विश्वविद्यालय प्रशासन सगरी संकायन मे स्नातक, स्नातकोत्तर आ शोध कार्य वगैरह के फीस बढा दिहले बावे.\n106 बेटिकट यात्रियन से वसूलाइल 90 हजार रुपिया\nगोरखपुर. 17 दिसम्बर (वार्ता) पूर्वोत्तर रेलवे के टिकट जांच दल गोरखपुर..सरदारनगर आ गोरखपुर आनन्दनगर रेल खण्डन प अनेके गाड़ियन में 106 बेटिकट यात्रियन के पकड़लसि आ ओहनी से 90 हजार जुर्माना वसूललसि. पूर्वोत्तर रेलवे के प्रवक्ता बतवले कि पकडाइल 93 यात्रियन के रेलवे मजिस्टे्रट का सोझा हाजिर करावल गइल जबकि तेरह गो नाबालिग छात्र आ\nबैंक कर्मी आजु अठारह तारीख के हड़ताल पर रहीहें\nजयपुर 17 दिसम्बर (वार्ता) बैक अधिकारियन आ कर्मचारियन के जायज मांगो पर भारत सरकार के नकारात्मक रवैया का खिलाफ आजु देश भर के 10 लाख बैक अधिकारी आ कर्मचारी हडताल पर रहीहे. मुम्बई मे 14 दिसम्बर के भइल तीनपक्षीय बातचीत बेनतीजा रहला का बाद 16 दिसम्बर के केन्द्रीय श्रम आयुक्त आपसी सहमति बनावे के भरपूर\nराजेन्द्र नाथ लाहिडी के 87वां बलिदान दिवस मनावल गइल\nगोण्डा 17 दिसम्बर (वार्ता) गोण्डा जिला कारागार मे मंगल का दिने अमर शहीद राजेन्द्र नाथ लाहिडी के 87वां बलिदान दिवस मनावल गइल. जेल के फांसी घर मे लागल लाहिडी के प्रतिमा प फूल चढ़ा के उनुका के सरधांजलि दीहल लोग. अमर शहीद राजेन्द्र लाहिडी के काकोरी षडयंत्र काण्ड मे अंग्रेजी हुकूमत फाँसी खातिर तय दिन\nअसलहा संगे बदमाश गिरफ्तार\nगोपालगंज 17 दिसम्बर (वार्ता) उचका गांव थाना के हरपुर गांव के नियरा से काल्हुकि देर रात पुलिस एगो बदनाम अपराधी राज कुमार पटेल के असलहा समेत गिरफतार क लिहलसि. हथुआ के अनुमंडल पुलिस पदाधिकारी कमला कांत प्रसाद बतवलन कि खबर मिलल रहे कि मुजफफरपुर जिला के वरुराज थाना के छपिया गांव के राज कुमार पटेल


Drink tea and increase your desire read the praises of tea Bhojpuri: चाह पिआईं अउर चाह बढ़ाईं, पढ़ीं चाय के गुणगान\nकतहीं मन के बात चाह (चाय) का संगें कहल-सुनल जाला, त कतहीं चाह पर चरचा देखि-सुनिके किसिम-किसिम के विचार आंतर में हुलास-उछाह आउर उदबेग जगावेला. का चाह पिअला से तिसरकी आंखि खुलि जाले?\nडुमरांव नज़र आता है\nपहिले लरिकन के चाह पिए से दूर राखल जात रहे. ओह घरी दूध सभसे सेसर एक नंबर के पेय रहे. बाकिर अब त लरिकन के कतनो चॉकलेट-बिस्कुट-दूध देके पोल्हावल चाहीं, बाकिर ऊ उछड़ि-उछड़ि के तब ले छरनात रही, जब ले चाह के कप ओकनी के ना थम्हावल जाई. एह निसा का सोझा मए निसा फेल बाड़न स. एह दिसाईं पुन्नश्लोक जगन्नाथ जी के एगो शे'र तनी-मनी फेर-बदल करत उहां से माफी मांगत उद्धृत कइल चाहबि-\nबाकिर जब से चाह पिए-पिआवे के चलन शुरू भइल, एकरा आगा शरबती मिठास फीका परत गइल. फेरु त ई स्थिति आ गइल कि भलहीं लाख मिठाई-फल-नमकीन से अतिथि के सत्कार करीं, बाकिर अगर आखिर में चाह ना पिअवनीं,त सभ कइल-धइल माटी में मिलि जाई आ पिछड़ल के उपाधि से नवाजल जाई. एह से देश के कवनो कोना-अंतरा में चलि जाईं, चाह के दोकान खातिरदारी में हाजिर रही. भरुकावाली कुल्हड़ के चाह के त कहहीं के का! माटी के सोन्ह गमक का संगें चाह के चुस्की लेबे के मजे किछु अउर होला, जवना के सवाद के बखान गूंग के गूर-अस ना कइल जा सके. बंगाल में बेगर दूध के चाह मने भावेला, त पंजाब में दूधवाली भरल गिलास के चाह. पसन आपन-आपन, खयाल आपन-आपन! 'जिधर देखता हूं, उधर तू ही तू है, न तेरी-सी रंगत, न तेरी-सी बू है!'\nआजुकाल्ह भितरिया ताकत खातिर 'ग्रीन टी' के चलन खूब बढ़ल बा. सभसे पहिले चीन के लोग ओह ग्रीन टी के महातम बतावल. अमेरिका सहित पच्छिमी देश ब्लैक टी के उम्दा चाह मानेला. तकरीबन चार हजार साल पहिले चीन में चाह के खोज अचानके भइल रहे. दरअसल भइल ई कि चीन के राजा शिन नोंग थाकल-हारल जंगल में सुस्तात रहलन. बगल में पानी खउलत रहे. तलहीं जंगल के किछु पतई ओह खउलत पानी में गिरल आ पानी के रंग लाल होखे लागल. राजा जब ऊ पानी पिअलन,त ओकर सवाद बहुत बढ़िया लागल आ देखते-देखत उन्हुकर थकइनी दूर हो गइल. शिन नोंग पतई तूरिके महल में ले अइलन आ एह तरी चार हजार साल पहिले ओह जादुई पतई चाह के खोज भइल.


गारी के इतिहास बर्तमान आ भुतकाल - JaiBhojpuri.com\nगारी के इतिहास बर्तमान आ भुतकाल\nPosted by नबीन भोजपुरिया ( NB ) on September 7, 2012 at 3:36pm\nगारी - प्राचीन काल से चलल आ रहल एगो अईसन परम्परा ह जवना के लोग हिसाब से जगहि देखि के मोका प प्रयोग करेला । गारी प्राचीन काल से बिआ आ आगे जब ले सुरज आ चनरमा रहिये तब ले एकर प्रयोग होत रही । गारी - अईसे त गारी गवाला , गारी दिअईबो करेला , गारी खियावल जाला , गारी सिखावल जाला , गारी सुनावल जाला , गारी गरियावल जाला । गारी - केहु सवखे देला केहु दुखे देला केहु बात बात प गारी देला त केहु नापि जोखि के गारी देला कतना लोग खाति गारिये पारन ह त कतना लोग के खाना तब ले ना पचेला जब ले उ केहु के गरियाओ जनि , आ समधि लो त बिना गारी के खईबे ना करेला लो । गारी - बाबुजी गरियवले त आसिरबाद भईल केहु दोसर गरियावल त सराप , बाबुजी के गरियावाला प बेटा डेरा जाला आ केहु अनका के गरियावला प मडर हो जाला । गारी - केहु के सुधार देला त केहु के बिगाड देला , केहु सोझ हो जाला त केहु टेढ हो जाला , केहु सटहा लेखा होला त केहु बेहाया हो जाला । गारी के रुप- गारी कबो तीत त कबो मीठ होले , गारी कबो फुहर त कबो नीक होले । लोग गारी , लोगन के काम के परतोख ले के त कबो रिस्ता नाता के हिसाब से त कबो जाति के हिसाब से देला । गारी , मजबुर , असहाय , गरीब , अबर दुबर के हथियार ह त बेहाया बदमास लंठ दबंगन के श्रृंगार ह । गारी कबो कबो झगडा के शुरुवात ह त भोरे भोरे बाबुजी के मुह से निकले वाला प्रवचन के सौगात ह । गारी मोका प नीमन से सरिहार के लागे वाला दिआउ त जेकरा खाति दिआला उ सोझ हो जाला बाकी खने खन गारी दिआउ त गारी देबे वाला के मुह खराब हो जाला । गारी सिखावेले, गारी रिगावेले , गारी पिनिकावेले ,गारी भडकावेले , गारी कबो नीमन त कबो बाउर कहाले । गारी रउवा खाति एगो बरिआर हथियार ह एकरा के हिसाब से मोका प निकाले के चाही ई बहुत मारक असरदार दवाई ह जवना मे देहि के बकियवा कवनो अंग काम ना करे एह काम मे खलिहा मुह आ जीभ चलेला , गारी करेजा से निकले त सामने वाला के करेजा चीर देले । एहि से गारी के सम्हारि के सरिहारी के जगहि आ बेरा देखि के देबे के चाही , काहे कि जे खने खने गरियावेला उ छुतिहर , बउचट , बम्मड , लतखोर आ बद कहाला । Views: 66\nTags: आ, इतिहास, के, गारी, बर्तमान, भुतकाल Like 16 members like this\nComment by Pankaj Praveen on September 7, 2012 at 5:58pm जय हो, गारी के उपर भी इतना रिसर्च हो सकेला विश्वाश नइखे होत..:)\nइ लेख पढ़ी के ऐसन लागत बा जिनगी में कुछ अइसन लोग होखे अउर कुछ अइसन काम जरुर करे के चाही जे वक़्त बेवत जरुँर गरियावत रहे ...\nजय भोजपुरी Comment by PRADEEP PATEL on September 8, 2012 at 2:20pm Jay Bhojpuri A Pranam,\ngari ke ta kaeego roop hola aa lagbhag har roop ke rauaa bibran kar dele bani.\nComment by Ashutosh Ranjan on September 8, 2012 at 5:15pm नविन भाई प्रणाम,\nहाँ त गारी के भी इ बखान......हमहूँ अब चुन चुन के मन परावत बानी...के जाने कवन अस्त्र के उपयोग कब करे के पड़ जाओ..हा..हा..हा..\nजय भोजपुरी Comment by Anoop Srivastava on September 8, 2012 at 5:33pm नवीन भाई जी प्रणाम,\nबिना मुँह तीत कइले ...मीठे-मीठे गारी पे एतना कुछ ...बहुत खूब भाई जी ..हम त ईहे जाने नी कि साला के साला साहब कह त ठीक दोसरा के कहला पे गारी ... केहू के बेटा कहल ठीक, ससुरे के नाती कहल गारी ..... जय भोजपुरी । Comment by Brij Kishor Tiwari on September 8, 2012 at 7:38pm जय भोजपुरी आ प्रणाम ...........\nगारी ही से उपजे कलह, कष्ट और मीच,\nहारि चले सो साधु है लागि चले सो नीच..\n.............एगो आउरी बात हम जोड़ल चाहsतानी ...कबो कबो गारी नियत पर भी निर्भर करेला ...देखले बानी ...लोग एतना भद्दा भद्दा गारी देवेला ...आ सुने वाला ही ही ही ही ही ...करत रहेला बाकी ...जवन गारी के रउवा सरहरले बानी .......शब्द नईखे ............\nComment by Umesh Gautam on September 9, 2012 at 9:00pm नवीन भैया , प्रणाम आ जय भोजपुरी । इ गारी पुरान त गर्दा बा आ आनँद आ गइल पढी के । मन करता कि हमहुँ केहुँ के नीमन नीमन मीठ मीठ गारी दी । Comment by sanjay panday on September 11, 2012 at 12:20pm are baab re .....\njai bhojpuri bhaiya aa parnam |\njaihoo gari ke |\nhamara lagat ba sasurari ke gari sabse niman hola javan sunala par aachha lagela |bakir ta khoon khaul jala ji |\njai bhojpuri |badhiya ba Comment


जौनपुर में तीन गो मौत, तीन गो चोर धरइलें – टटका खबर\nजौनपुर में तीन गो मौत, तीन गो चोर धरइलें\nजौनपुर में ट्रक का धक्का से मोटरसाइकिल पर जात दू गो भाईयन के मौत\nजौनपुर, 31 मार्च (वार्ता). जौनपुर के सिकरारा इलाका में जौनपुर-इलाहाबाद रोड पर प्रतापगंज बाजार में ट्रक से धक्का लगला का चलते बक्सा इलाका के फतेहगंज के रहेवाला दू गो सगा भाईयन के मौत हो गइल. नन्हे गौतम आ अच्छेलाल गौतम शुक का राति मोटरसाइकिल पर रायबरेली से अपना घरे लवटत रहलें जब ई हादसा हो गइल. एक भोई के ओहिजे मौत हो गइल आ चुसरका भाई के अस्पताल ले जाए का राहे में मौत हो गइल. हादसा का बाद चालक ट्रक छोड़के फरार हो गइल.\nजौनपुर में आंधी में सीमेंट के चदरा गिरला से एगो लड़िका के मौत\nजौनपुर, 31 मार्च (वार्ता) शुक का साँझे आइल आन्ही-तूफान में जौनपुर के मछलीशहर इलाका के श्रीनेतगंज ( खजुरहट ) गांव में प्यारेलाल प्रजापति के इकलौता बेटा दस बरीस के धीरज पर घर के छत पर लगावल सीमेंट के चदरा उधिया के गिरला से ऊ बहुते घवाहिल हो गइल. अस्पताल चहुंपवला पर डाक्टर ओकरा के मरल बता दिहलें. जिला प्रशासन पीड़ित परिवार के आर्थिक सहायता देबे के निर्देश दिहले बा.\nजौनपुर में3गो अन्तर्राज्यीय वाहन चोर धरइलें\nजौनपुर, 31 मार्च (वार्ता). मुखबिर से मिलल खबर का बाद पुलिस टीम जौनपुर के महराजगंज इलेका के लोहिन्दा चौराहा पर बन्द पड़ल पेट्रोल पंप का लगे घेराबंदी क लिहलसि. ओहिता कवनो गाहक के इन्तजार में चहुँपल तीन गो वाहन चोरन के गिरफ्तार क लिहलसि आ ओहनी का लगे से दू गो चोरावल कार बरामद कइलसि. एगो चोर भाग निकलल. गाड़ी महाराष्ट्र के पूना से चोरावल रहुवे. धराइल चोरन के नाम सुल्तानपुर के सूर्यभान सिंह आ राकेश सिंह अउर जौनपुर के राधेश्याम सिंह बतावल जात बा. भाग निकलल चोर महाराजगंज इलाका के फत्तूपुर गांव के लकी सिंह रहुवे.


जौनपुर में जान लिहले सँ – टटका खबर\nजौनपुर में जान लिहले सँ\nएक तरफ योगी सरकार गुण्डा बदमाशन के सफाया करे में लागल बिया त दोसरा तरफ गुण्डा बदमाशो आपन कारस्तानी देखावे से बाज नइखन आवत सँ. अतवार का दिने जौनपुर जिला के सरैयाँ गोँव के प्रधान रह चुकल अधेड़ संजय मौर्या के भरल दुपहरिया में उनुका खेते पर गोली मार दिहले सँ. ओह बेरा ऊ अपना पंपिंग सेट से पटवन करावत रहलें. उनुकर मौत अस्पताल ले जाए का राहे में हो गइल. उनुका साथे बइठल उनुकर दोस्त के कुछ ना भइल.\nएगो दोसरा घटना में जौनपुरे जिला के बख्शा इलाका के लखौवाँ गाँव के प्यारे लाल यादव के गोली मार के जान ले लीहल गइल. ओह बेरा ऊ बाजार में सब्जी कीनत रहलें. एगो नवही आ के कुछ देर ले उनुका से कुछ बतियवलसि आ फेरु अचके में पिस्तौल निकाल के उनुका के गोली मार दिहलसि. एकरा बाद आराम से पिस्तौल लहरावत निकल भागल.\nअपराध, भोजपुरी पट्टी\nपूर्वांचल के बिजली चोर जिला – बलिया आ मऊ\nबलिया टीसन के कायाकल्प\n#sarswatipuja #job #cartoon #pawantoon pic.twitter.com/0K82ex0rfp\n— pawan toon (@pawantoon) February 10, 2019\nबगड़ी- गउरइया संबाद\n9 फरवरी के रिलीज होखी ’राम मिलाये जोड़ी’\nपवन सिंह, जसवंत कुमार आ सुजीत कुमार सिंह के तिकड़ी ‘वांटेड’ के नया धमाल\nआदित्य ओझा के सुगना-2 पिछला शुक का दिने बिहार में रिलीज\nबलमा डेरिंगबाज़ के डबिंग पूरा हो गइल\nदीवाना2का बाद फेरु लउकल रिषभ कश्यप गोलू के जलवा\nसखी के बियाह फिलिम के एडिटिंग पूरा भइल\nहीरोगीरी का ट्रेलर\nभाजपा सांसद मनोज तिवारी ने किये दो ओपन एयर जिम जनता को समर्पित\nअरविन्द अकेला कल्लू की ’स्वर्ग’ का प्रदर्शन 12 जनवरी से बिहार, झारखण्ड व नेपाल में\nसादगी से मनाया गया पवन सिंह का जन्मदिन\nNews in Bhojpuri आजमगढ आरा इतिहास में उपचुनाव कांग्रेस कैमूर क्रिकेट खबर भोजपुरी में गाजीपुर गोण्डा गोपालगंज गोपालगंज. सासाराम गोरखपुर चंदौली चंपारण चुनाव छपरा जदयू जौनपुर टटका खबर देवरिया नरेन्द्र मोदी नीतीश कुमार पश्चिमी चंपारण पूर्वी चंपारण बक्सर बलिया बिहार बेतिया भदोही भाजपा भोजपुर भोजपुरी में खबर. मऊ मिर्जापुर मोतिहारी रोहतास लालू प्रसाद वाराणसी सपा सारण सासाराम सिवान सोनभद्र


प्रयोगकर्ता वार्ता:OP Chauhan - विकिपीडिया\nWelcome! OP Chauhan\nस्वागतम्! नमस्कार OP Chauhan जी, भोजपुरी विकिपीडिया पर राउर बहुत स्वागत बा!\nOP Chauhan जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 21,736 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:OP_Chauhan&oldid=626124" से लिहल गइल


पत्रकारिता के चोला भा बुरका – Anjoria\nसितम्बर 12, 2015 एक तरफा विचार, पत्रकारिता, राजनीति\nबिहार विधानसभा के चुनाव अबहीं टटका मुद्दा बा बाकिर घूमा फिरा के ई मुद्दा हमेशा बनल रहेला कि पत्रकार के राय कवना गोल के बा. कहे खातिर त सगरी पत्रकार हमेशा तटस्थता आ ईमानदारी के चोला भा बुरका पहिरले रहेलें बाकिर तनिका धियान दे दीं त ओह चोला भा बुरका का पाछा झलकत उनकर असली चेहरो लउक जाई. ईमानदारी के हाल त ई बा कि अधिकतर स्थानीय पत्रकारन के लोग ब्लैकमेलर जइसन बुझेला. हमेशा ओकरा से डेराइल सहमल रहेला कि पता ना कब कवन बात ऊ अपना मीडिया में केकरा खिलाफ लिख पड़ दी. एहसे ऊपर उठीं त देखब कि करीब करीब सगरी बड़का चैनल के एंकर मोदी भंजक लउकेलें. ओह लोग के हमेशा कोशिश रहेला कि कवनो बात, कवनो खबर के घुमा फिरा के मोदी का खिलाफ इस्तेमाल क लीहल जाव.\nअब आगे बढ़े से पहिले हम रउरा सभ के बता दीहल जरूरी समुझत बानी कि हम बचपन से संघी हईं आ भाजपा से सहानुभूति राखीले. संघ के शाखा में गइला युग से अधिका हो गइल बाकिर संघ के विचार से निष्ठा जवन एक बेर बन गइल तवन आजु ले बनल बा. बाकिर का ई सगरी पत्रकारन ला जरूरी ना होखे के चाहीं कि ऊ खुलेआम बतावसु कि ऊ कवना राजनीतिक गोल के तरफदारी करेलें भा कवना गोल के सदस्य हउवें.\nढेर दिन ना भइल जब एगो मीडिया एंकर खुलेआम अपना प्रोग्राम में आआपा के समर्कथन कइल करसु आ बाद में बाकायदा ओकरा में शामिल हो गइलन. बाकिर जब ले उनुका के चैनल से निकाल बाहर ना कइल गइल तबले ऊ अपना के निष्पक्ष पत्रकारिता के झंडाबरदार बतावे से बाज ना आवत रहसु. नाम बतावल जरुरी नइखे बाकिर हम आशुतोष के बात करत बानी. अइसने एगो बहुते क्रांतिकारी पत्रकार आ चैनल एंकर हउवन पुण्य प्रसुन बाजपेयी जे लाख बेइज्जति भइला का बादो आजु ले आपन राजनीतिक विचारधारा के खुलासा नइखन कइले. अब अइसन पत्रकारन के एंकर कइल प्रोग्राम कतना ईमानदार होखी से सभे जानत बा.\nकेकर केकर लीहिं नाम, कमरी ओढ़ले सगरी गाँव. पिछला सरकार का बेरा ले मीडिया के लोग के हरामखोरी के भरपूर मौका मिलत रहुवे. सरकारी खरचा पर देश विदेश घूमे के मौको मिल जात रहुवे आ ऊ लोग आजु ले अपना मलकिनी के चरण वंदना करत चारण बनल बाड़ें. एह पत्रकारन के बेंवत नइखे जे ई राहुल गाँधी भा सोनिया गाँधी से सवाल कर सकसु. एक तरह से देखीं त लाख दुर्गुण होखला का बावजूद एह लोगन में स्वामिनभक्ति के गुण अतना बा कि कुकुरो लजा जइहें.\nबिहार विधानसभा चुनाव का मौका पर फेरू एह बिकाऊ आ भाँड़ मीडिया के नौटंकी खुलेआम चालू बा बाकिर कवनो पत्रकार में अतना ईमानदारी नइखे जे ऊ पहिले बता देव कि ओकर सहानुभूति कवना गोल भा गठबन्हन से बा. हमरा समुझ से हर पत्रकार आ चैनल एंकर खातिर जरूरी होखे के चाहीं कि हर प्रोग्राम से पहिले ओकर राजनीतिक विचारधारा खुलेआम बता देसु. साथ ही इहो जरूरी होखे के चाहीं कि चैनल भा अखबार छोड़ला का बाद तीन बरीस ले एह लोग के कवनो सरकारी पद सकारे भा चुनाव लड़े के मौका मत दीहल जाव. जइसे न्यायपालिका के शुचिता बनावल राखे खातिर व्यवस्था कइल जाला वइसहीं पत्रकारिता के शुचिता बनवले राखे खातिर पत्रकारो लोग पर समुचित लगाम लगावे के व्यवस्था होखे के चाहीं.


Media4Child: पढ़ लिख के सपना सांच कऽ रहल बाड़ी स लइकी\nArticle contributed by Mr. Raju Kumar, Principal Correspondent, The Sunday Indian, Bhopal, Madhya Pradesh\n''आज से पांच-छह साल पहिले तक गांव से बाहर जाके पढ़े के बारे में कवनो लइकी ना सोचले रहे. 12वीं तक के पढ़ाई गांव में ही कऽ लीहल बड़ बात रहे. हम गांव से 15 किलोमीटर दूर होशंगाबाद के महिला महाविद्यालय में पढ़े खातिर बस से जात रहीं, तब बस में हम अकेल लइकी होत रहीं, जवन पढ़े खातिर सफर करत रहे. बाकिर अब अइसन नइखे. अब हमरा गांव से ही 20 से जादा लइकी रोजाना बस से सफर कऽ के कॉलेज के पढ़ाई करे होशंगाबाद जालीं.\nलइकियन में पढ़े के प्रति ललक पैदा करे खातिर सरकार के कई योजना प्रोत्साहित कइलस. ई कहनाम ह आंचलखेड़ा स्थित आंगनवाड़ी क्रमांक एक के कार्यकर्ता श्रीमती सागर यादव के. श्रीमती सागर यादव के माई-बाप बचपन में ही मामा के घरे छोड़ देले रहे, जहवां ऊ कइगो तकलीफ के सहत 12वीं के बाद बी.एससी. आ फेर एम.ए. कइलीं. उनका शासन से मिले वाली छात्रवृत्ति से उच्च शिक्षा हासिल करे में मदद मिलल.\nआंचलखेड़ा देखला में एगो सामान्य गांव जइसन बा, जवन मध्यप्रदेश के होशंगाबाद जिला में बा. बाकिर एह गांव के लइकियन में पढ़े के प्रति रुझान देख के लागेला कि लइकी लोग सामाजिक, राजनीतिक आ आर्थिक स्वावलंबन के राज के जान लेले बाड़ी. गांव में लइकियन के बीच शिक्षा पावे अउर एक-दोसर से आगे निकले के होड़ देख के केहू ना कह सकेला कि ऊ लइकन से कमतर बाड़ी.\nहं, ऊ लोग एह बात के भी स्वीकार करेलीं कि उनका पढ़े खातिर परिवार आ समाज से संघर्ष करे के पड़ेला, बाकिर शासन के योजना सब से उनका जवन मदद मिलेला, ओकरा मदद से ऊ अपना परिवार के तर्क के खारिज करत बाड़ी अउर परिवार के साथ मिल गइला पऽ उनका सामाजिक बाधा सब के पार करत देर ना लग रहल बा. यूनिसेफ के मध्यप्रदेश प्रमुख डॉ. तान्या गोल्डनर कहत बाड़ीं, ''टिकाऊ विकास खातिर शिक्षा एगो मौलिक अधिकार बा.\nकइगो साक्ष्य बा, जवन बतावेला कि आर्थिक विकास खातिर लइकी लोग के शिक्षा में निवेश कइल जरूरी बा. एकरा साथे समाज अउर परिवार से लैंगिक भेदभाव के खतम करे में भी बालिका शिक्षा जरूरी बा. लगभग 3,000 के आबादी वाला आंचलखेड़ा में 46 फीसदी महिला बाड़ी, बाकिर उनकर जागरूकता अउर पढ़ल-लिखल आंगनवाड़ी कार्यकर्ता आ सरपंच के वजह से लिंगानुपात में सुधार लउकत बा.\nगांव में छह साल तक के बच्चन में 51 फीसदी बालिका बाड़ी स. गांव के चारगो आंगनवाड़ी कार्यकर्ता में से तीनगो तऽ गांव के ही बाड़ी. एगो कार्यकर्ता एम.एससी. आ तीनगो एम.ए. बाड़ी. आंगनवाड़ी कार्यकर्ता सुश्री स्नेहा यादव गांव के बेटी योजना के लाभ उठा के एम.एससी. तक के पढ़ाई कइलीं अउरअब गांव में ही कार्यरत बाड़ी. ऊ कहत बाड़ी कि, 'शिक्षा खातिर सरकार के योजना सब से कइगो सुधार देखे के मिल रहल बा.\nघर में शिक्षित बालिका लोग के रहला से गांव में टीकाकरण सौ फीसदी संभव हो पवलस. कुपोषण के स्थिति कम भइल बा. गांव में अब तक 56 लइकिन के लाडली लक्ष्मी योजना के लाभ मिल चुकल बा. गांव में अब बाल बियाह कइल संभव नइखे. सबसे बड़ बात तऽ ई कि सब लइकियन में स्वावलंबन के इच्छा जाग गइल बिया.\nगांव में प्राथमिक शाला, मध्य शाला आ उच्चतर माध्यमिक शाला के सुविधा होखे से आसपास के गांवन से भी लइकी लोग पढ़े खातिर आवेली. प्राथमिक शाला के प्रधानाध्यापिका श्रीमती शीला मेहरा बतावत बाड़ी कि, '2010 में पहिला कक्षा में 20 लइकन के तुलना में 34 लइकी अउर 2011 में पहिला कक्षा में 27 लइकन के तुलना में 42 लइकी नामांकन लेली. प्राथमिक शाला के कुल विद्यार्थियन में भी लइकियन के संख्या जादा बिया.\nप्राथमिक स्तर पऽ पढ़े वाली लइकियन में अनुसूचित जाति अउर जनजाति समुदाय के लइकियन के संख्यो लइकन से जादा बा. मध्य शाला के प्रधानाध्यापक केएस राजपूत बतावत बाड़े कि, 'शासन के कइगो योजना के लाभ लइकियन के मिल रहल बा, जवना के वजह से पालक उनका पढ़ावे खातिर आगे आ रहल बाड़े. बालिका प्रोत्साहन योजना, निशुल्क यूनीफार्म अउर साइकिल योजना के साथे-साथे उनका कइगो अउर योजना के लाभ आ छात्रवृत्ति भी मिल रहल बा.\nछठीं से आठवीं तक में भी लइकियन के संख्या जादा बा. सबसे बड़ बात ई कि उनकर उपस्थिति भी 85 फीसदी से जादा बा. डॉ. तान्या गोल्डनर कहत बाड़ी कि, 'यूनिसेफ लइकियन के गुणवत्तापूर्ण शिक्षा उपलब्ध करावे खातिर 2015 तक शिक्षा में लैंगिक समानता लावे खातिर रोडमैप बना के सरकार के साथे काम कऽ रहल बा. ई खुशी के बात बिया कि मध्य प्रदेश में बालिका शिक्षा में सुधार खातिर योजना सब कारगर साबित हो रहल बाड़ी स.\nएकरा से बालिका लोग के साथे समुदाय भी लाभान्वित होई. हमरा ई सुनिश्चित कइल जरूरी बा कि सब बच्चा शाला में होखे आ उनका बेहतर वातावरण अउर गुणवत्तापूर्ण शिक्षा मिल सके.आंगनवाड़ी कार्यकर्ता शर्मिला तिवारी कहत बाड़ी कि, 'योजना सब के लाभ मिलला से पालक उनका पढ़ाई करे से नइखे रोक रहल. लइकी लोग गांव में ही कइगो अइसन उदाहरण देख रहल बाड़ी, जवना से उनका पता चलत बा कि शिक्षित भइला से केतना लाभ बा.\nआंचलखेड़ा के कइगो लइकी आंगनवाड़ी कार्यकर्ता आ संविदा शिक्षक बन के आर्थिक रूप से मजबूत भइल बाड़ी.गांव के सरपंच मनीषा तिवारी बतावत बाड़ी कि, 'कुछ साल पहिले तक गांव के कवनो लइकी नौकरीपेशा ना रहे. अब कई लइकी नौकरी कऽ रहल बाड़ी. वर्धमान कंपनी गांव में आके 12वीं पास 15 लइकियन के चयन कइले बिया. शासन के योजना के तहत उनका महिला लोग के प्राथमिकता देत स्थानीय लोगन के रोजगार देवे के बा.\nगांव के 20गो लइकी एह बेर शिक्षक के नौकरी खातिर परीक्षा देले बाड़ी. उच्चतर माध्यमिक शाला के प्रभारी प्राचार्या संगीता कहत बाड़ी कि, 'पढ़ाई के साथे-साथे अउर गतिविधियन में भी लइकियन के भागीदारी बढ़ल बा. शिक्षा से उनका में आत्मविश्वास बढ़ल बा.आंचलखेड़ा एगोनमूना बा, जवना से पता चलत बा कि शिक्षा के प्रति लइकियन में ललक बहुत जादा बढ़ल बा. उनका अबहियों घर-परिवार के समस्या से जूझे के पड़ेला अउर योजना के लाभ लेवे खातिर चक्कर लगावे के पड़त बा, बाकिर तस्वीर सकारात्मक बा.\nका कहत बाड़ी लइकी लोग\n'हमरा घर में माई के अलावा केहू नइखे. माई मजूरी करत रहे. 12वीं में अव्वल अइला पऽ गांव के बेटी योजना के लाभ मिलला के बाद आगे के पढ़ाई संभव हो पवलस.\nसुषमा यादव, परित्यक्ता के बेटी\n'हम जनम से विकलांग हईं. सरकारी छात्रवृत्ति मिलला के वजह से परिवार के ओर से हमरा पढ़ाई में कवनो बाधा ना आइल. हम एम.ए. कऽ रहल बाड़ी हूं.\nराधा यादव, विकलांग छात्रा\n'छात्रवृत्ति आ परिवहन योजना से पढ़ाई संभव भइल. बड़ी बहिन के संविदा शिक्षक के नौकरी मिल गइल. चचेरी बहिन बी.एस.एफ. में क्लर्क हो गइल.\nराजकुमारी धुर्वे, दलित छात्रा\nPosted by media4child at 13:09


भोजपुरी साहित्य - विकिपीडिया\nभाषा अउरी भाषा बिज्ञान\nसाहित्य के बिधा\nलेखक आ साहित्यकार\nशोभा नायक बनजारा\nभोजपुरी साहित्य सम्मलेन\nआसपास के भासा सभ के साहित्य\nमैथिली साहित्य • नेपाली साहित्य • हिंदी साहित्य\nभोजपुरी साहित्य में अइसन सगरी साहित्य के रखल जाला जवन भोजपुरी भाषा में रचल गइल बाटे। गोरखनाथ, कबीरदास आ दरिया साहेब नियर संत लोगन के बानी से सुरुआत हो के महेन्दर मिसिर, भिखारी ठाकुर आ राहुल बाबा के रचना से होत भोजपुरी साहित्य के बिकास आज कबिता, कहानी, उपन्यास आ ब्लॉग लेखन ले पुगइल गइल बाटे। आधुनिक काल के सुरुआत में पाण्डेय कपिल, रामजी राय, भोलानाथ गहमरी नियर लोगन के रचना से बर्तमान साहित्य के रीढ़ मजबूत भइल बा।\n1.2 बिचला काल\n2.1 भोजपुरी उपन्यासन क काल विभाजन\n3 चर्चित जन\n6 स्रोत संदर्भ\nभोजपुरी सहित्य के सुरुआत सातवीं सदी से मानल जाला।Lua error in Module:Footnotes at line 275: attempt to call field 'has_accept_as_written' (a nil value). उद्धरण दिहल जाला की हर्षवर्धन (सन् 606 - 648 ई) के समय के संस्कृत कवि बाणभट्ट अपन बेर के दू गो कबी लोगन के नाँव गिनवले बाड़ें जे लोग संस्कृत आ प्राकृत दुनु के छोड़ के अपन देहाती बोली में रचना करे। ई कबी लोग बाटे ईसानचंद्र आ बेनीभारत। ईसानचंद्र बिहार में सोन नदी के पच्छिमी आरी के पिअरो गाँव (प्रीतिकूट) के रहे वाला रहलें।\nबाद के साहित्य के सिद्ध साहित्य भा संत साहित्य कहल जाला। पूरन भगत (नवीं सदी) के गीत में भोजपुरी के झलक लउके ला।Lua error in Module:Footnotes at line 275: attempt to call field 'has_accept_as_written' (a nil value). नाथ सम्प्रदाय के गुरु गोरखनाथ के रचना में भोजपुरी क्रिया सबदन के इस्तेमाल बहुतायत से बाटे।Lua error in Module:Footnotes at line 275: attempt to call field 'has_accept_as_written' (a nil value).\n1100 से 1400 ई के काल के लोकगाथा काल के नाँव दिहल गइल बाटे। एही बेर के कुछो बिद्वान "चारण काल" आ "पँवारा काल" के नाँव भी दिहले बाड़ें।Lua error in Module:Footnotes at line 275: attempt to call field 'has_accept_as_written' (a nil value). एह काल के गीत में खिस्सा के गावे जोग गीत में बर्णन कइल गइल बा। एग गीतकथा सब में सोरठी ब्रिजभार, शोभा बनजारा, सती बिहुला, आल्हा, लोरिकी आ राजा भरथरी के खिस्सा सभ मुख्य बाड़ीं सऽ।\nबिचला काल[संपादन करीं]\nबिचला बेर के रचना में भक्ति के उदय आ संत लोगन के बानी के समेटल जाला। हिंदी साहित्य में एकरा के भक्ति काल कहल जाला। एह काल के कवि लोगन में बिद्यापति, सूरदास, कबीरदास, जायसी आदि के नाँव गिनावल जाला। इनहन लोगन में केहू भी खास भोजपुरिये के कवि होखे अइसन ना बा बाकी इन्हन लोगन के रचना में भोजपुरी के परभाव वाली रचना भी भेटले । ग्रियर्सन के हवाले से बिद्यापती के कई ठो रचना भोजपुरी में भइल बतावल जाला; आ रामनरेश त्रिपाठी के हवाले से एगो उदाहरण Lua error in Module:Footnotes at line 275: attempt to call field 'has_accept_as_written' (a nil value). बिद्यापति के बारहमासा से दिहल गइल बा जे साफ भोजपुरी में बाटे। सूरदास मुख्य रूप से ब्रजभाषा के कवि रहलें बाकी उनहूँ के एगो रचनाLua error in Module:Footnotes at line 275: attempt to call field 'has_accept_as_written' (a nil value). देखे जोग बाटे। कबीर के परसिद्ध निर्गुन "कवन ठगवा नगरिया लूटल हो" खाँटी भोजपुरी के रचना बाटे। कबीर के चेला धरमदास के रचनाLua error in Module:Footnotes at line 275: attempt to call field 'has_accept_as_written' (a nil value).\nआधुनिक काल[संपादन करीं]\nआधुनिक भोजपुरी साहित्य के एकदम सुरुआती बेर के नवजागरन काल कहल गइल बा। एह बेर के कवि लोग में तेग अली 'तेग', महेन्दर मिसिर, भिखारी ठाकुर, हीरा डोम, बुलाकी दास, दूधनाथ उपाध्याय, आ रघुवीरनारायण के नाँव आवेला। तेग अली के रचना "बदमास दर्पण" खास बनारसी भोजपुरी के एगो गजबे उदाहरण देखावे वाली रचना बाटे। महेन्दर मिसिर, मिश्रावलिया गांव, छपरा के रहलें आ उनकर लिखल पुरबी एगो जमाना में पुरा इलाका में चलनसार रहे आ आजु ले कहीं कहीं सुने के मिल जाला। भिखारी ठाकुर के रचना गीत आ गीतनाटक के रूप में रहे। उनुकर सभसे परसिद्ध रचना बिदेसिया बा आ राहुल बाबा हूंका के भोजपुरी के शेक्सपियर के उपाधि दिहलें।\nएकरा बाद के पीढ़ी के लोगन में कबि मोती बी ए, मनोरजंन दादा, भोला नाथ गहमरी, विवेकी राय नियर लोग बा।\nभोजपुरी उपन्यास क माने इहाँ अइसन उपन्यासन से बा जिनहन के रचना भोजपुरी भाषा में भइल बा। विश्व की सगरी भाषा कुल में साहित्य क एगो अइसन विधा पावल जाले जेवना में गद्य रूप में लंबा वर्णन आ जीवन की हर पहलू क वर्णन मिलेला आ एही के नाँव उपन्यास हवे। अइसन उपन्यासन क रचना भोजपुरी भाषा में बाद में भले शुरू भइल लेकिन भोजपुरी भाषा की साहित्य में उपन्यासन क एकदम्मे अभाव नइखे। भोजपुरी के पहिला उपन्यास बिंदिया श्री रामनाथ पाण्डेय जी के रचना बा जेवना क प्रकाशन सन् 1956 में भोजपुरी संसद, जगतगंज, वाराणसी, से भइल। एकरी बाद से लगातार भोजपुरी में उपन्यासन क रचना जारी बा।\nभोजपुरी उपन्यासन क काल विभाजन[संपादन करीं]\nभोजपुरी उपन्यासन के काल खंड में बाँटला क कौनो प्रामाणिक वर्णन नइखे बाकिर श्री रामनाथ पाण्डेय जी भोजपुरी कथा साहित्य के चारि गो काल खंड में विभाजित कइले बाड़ीं। इहाँ की हिसाब से भोजपुरी कथा-साहित्य के नीचे लिखल तरीका से बाँटल जा सकेला:\nलोकगाथा काल (आज़ादी से पाहिले): ए काल में कौनो भोजपुरी उपन्यास के रचना नइखे भइल।\nप्रारंभिक काल (1947 से 1961 ले): भोजपुरी क पहिला उपन्यास बिंदिया 1956 में छपल लेकिन भोजपुरी कहानी क शुरुआत अवध बिहारी सुमन क रचना 'जेहलि क सनदि' से मानल जाला जेवन 1948 में छपल रहे।\nमध्य काल (1961 से 1974 ले): एह काल में भोजपुरी में लगभग दस गो उपन्यास छपल। एह समय की प्रमुख उपन्यासन में बा : थरुहट के बबुआ और बहुरिया(1965), जीवन साह (1964), सेमर के फूल (1966), रहनिदार बेटी (1966), एगो सुबह, एगो साँझ (1967), सुन्नर काका (1979)। ए उपन्यासन में अधिकतर सामजिक उपन्यास हवें। 'थरुहट के बबुआ और बहुरिया के भोजपुरी में आंचलिक उपन्यास कहल जाला।\nआधुनिक काल (1975 की बाद): एह काल में लगभग बीस गो से अधिका उपन्यासन के रचना आ प्रकाशन भइल। फुलसुंघी (1977), भोर मुसुकाइल (1978), घर टोला गाँव (1979), जिनिगी के राह (1982), दरद के डहर (1983), अछूत (1986), महेन्दर मिसिर(1994), इमरितिया काकी (1997), अमंगलहारी (1998), आव लवटि चलीं जा (2000), आधे-आध (2000) इत्यादि उपन्यास एह काल के प्रमुख उपन्यास बा।\nचर्चित जन[संपादन करीं]\nतेग अली तेग\nटीका टिप्पणी[संपादन करीं]\n↑ डॉ.विवेकी राय, भोजपुरी कथा साहित्य के विकास\nभोजपुरी किताब, भोजपुरी साहित्यांगन पर। (फिरी में डाउनलोड करे लायक किताब सभ के संग्रह)\n"https://bh.wikipedia.org/w/index.php?title=भोजपुरी_साहित्य&oldid=711054" से लिहल गइल\nपन्ना जिनहन में साइडबार के इस्तेमाल चाइल्ड पैरामीटर के साथ बा\nएह पन्ना पर आखिरी बेर संपादन 26 फरवरी 2022 के 21:56 बजे भइल रहल।


गोवा – टटका खबर\nमनोहर पर्रिकर के इलाज ला अमेरिका ले जाए के तइयारी\nपणजी, 19 फरवरी (वार्ता) गोवा के मुख्यमंत्री मनोहर पर्रिकर के इलाज करावे ला अमेरिका ले जाए के तइयारी कइल जा रहल बा. एह बाति के जानकारी देत गोवा विधानसभा के उपसभापति माइकल लोबो कहतारें कि श्री पर्रिकर के पेट के बीमारी के इलाज मुंबई के लीलावती अस्पताल हो रहल बा बाकिर अगर फायदा नी बुझाइल\nटटका खबर,3फरवरी 2017, शुक\nउत्तर प्रदेश पर्यटन विभाग बस्ती में महान स्वतंत्रता संग्राम सेनानी महाराजा जालिम सिंह के किला अमौढा अउर बारहभिटिया समय माता मंदिर वगैरह जगहन के विकास आ सौन्दर्यीकरण प 70 लाख रुपिया से अधिका के खरचा करे के योजना बनवले बावे. पटना के पाटलिपुत्रा स्पोर्ट्स कॉम्प्लेक्स में चलत 81वीं राष्ट्रीय सीनियर बैडमिंटन चैंपियनशिप के पुरुष एकल


बिश्वभर मे जटिल स्वास्थ्य समस्या बनल “जिका भाइरस” – Aapan Birgunj\namresh yadav प्रकाशित मिति - May 3, 201630\nसन् १९४७ मे पता लागल जिका भाइरस पहिल बेर ब्राजिलमे देखा परल रहे । बिश्व स्वास्थ्य संगठन (डब्लू.एच.ओ.) के अनुसार अभि जिका भाइरस अमेरिका, अफ्रीका, दक्षिण एशिया आ पश्चिमी प्रशान्त क्षेत्रमे जटिल स्वास्थ्य समस्या बनके फइलल बा । आम लोग के खातिर इ भाइरस डेगु के भाइरस से कमजोर होएलाके बावजूद भि ई गर्भवती आ गर्भ धारण करेवाला महिला लोग खातिर खतरनाक साबित हो रहल बा । काहे कि इ रोग लागल मातारि से जन्मल शिशु मे माइक्रो सिफैली जइसन घातक न्युरोलजिकल डिस्अडर हो जाला । अभिन तकले इ भाइरस के संक्रमण नेपाल मे ना भइल महामारी तथा रोग नियंत्रण महाशाखा जनइले बा ।\nजिका भाइरस से कवन लोग के बिशेष सावधान होखे के चाहि ?\nगर्भ धारण करेवाला महिला लोग के ।\nजिका भाइरसके संक्रमण आदमी मे कइसे होला ?\nएडिस अगिप्टी जात के मोच्छर के कटला से जवन दिन मे ज्यादा तर काटेला ।\nभइरस संक्रमण के लक्ष्ण सब\nमुरि (कापर) दुखाई\nजोर्नी आ मांसपेशी मे दर्द\nलाल- लाल चकता देहमे उठनाइ\nऑख लाल होनाइ आ किचरसे भर जनाइ\nसंक्रमित मातारी से जनमल शिशु मे माइक्रो सिफैली जइसन घातक न्यूरोलजिकल डिस्अडर लउकनाई ।\nजिका प्रभावित बच्चा मे अच्चनक से हात गोर मे कमजोरी होके लोथ हो जाला यानिकी गुलेन बेयर सिन्ड्रोम के संक्रमण देखा पड़ेला ।\nजिका भाइरस के संक्रमण भईल कइसे पता लागि ?\nसंक्रमण भईल ना भईल खून जॉचसे पता लागि ।\nबाँचके उपाय सब\nजिका भाइरस फैलावे वाला मोच्छर डेगु आ चिकेन गुनिया भि फैलावेला आ इ मोच्छर अधिकतर दिन मे काटेला ओहिसे दिन मे होखे भा रात मोच्छर से बाच के रहेके चाहि ।\nअभिन तकले कवनो भैक्सिन इ जिका भाइरस खातिर उपलब्ध नइखे ।\nअभिन तकले कवनो दवा उपलब्ध नइखे ।\nरोगि के लक्षण अनुसार के उपचार कएल जाइ । जइसे मे:-\nसमान्य से ज्यादा अराम\nसमान्य से ज्यादा झोल पदार्थ के सेवन\nबोखार, कपरबथ्थि, मास आ जोर्नी दुखाइ खातिर सिटामोल खा सकेला जिका प्रभावित रोगी ।\nमाकिर दोसर दवा जइसे मे एस्प्रिन, आईबुरुफेन, नेप्रोकसिन जइसन कवनो दवा खाए से पहिले डॉक्टरसे भेट के सल्लाह आ चेक जॉच करावे के चाहि ना त जिका के लक्ष्ण से मिले बाला डेगु भेइला पर ज्यादा रक्त सराव होके ज्यान भि खतरा मे पर सकेला ।\nजिका भाइरसडॉ अमरेश यादव


मैना: वर्ष -2अंक - 17 - मैना: भोजपुरी साहित्य क उड़ान (Maina Bhojpuri Magazine)\nHome पुरान अंक भोजपुरी पत्रिका मैना: वर्ष -2अंक - 17\nमैना: वर्ष -2अंक - 17\nआज मैना कऽ सतरहवाँ अंक रऊआँ सभ के सोझा पेस करत बढिया लागत बा। ए अंक में पाँच गो रचना बाड़ी सऽ। जेवना में दू गो कबिता, एगो लेख, एगो कहानी औरी एगो व्यंग्य बा। ई अंक रऊआँ सभ खाती।\nआगि कहीं दहकल\nताड़ पर से उतरल\nखजूरे पर अँटकल\nसपना के जंगल में\nआगि कहीं दहकल।\nएके कोखी बेटा जन्मे एके कोखी बेटिया।\nकाहे कईल हो बाबू जी दू रंग नीतिया।\nडॉ० उमेशजी ओझा\nप्रेम के चेहरा गोल रंग एकदम दुधिया, बाल करिया बादर निहन. उनका के देखि के अईसन बुझात रहे कि सरग से कवनो ईनार के परी जमीन प उतर आईल बिया. प्रेम के बाबूजी एगो नामी कम्पनी में मैनेजेर के पद पर काम करत रहले. उनका दुगो लईका आ एगो लईकी प्रेम रहली. दुनो लईका बड़ी तेज आ होनहार रहले. बाकी प्रेम माई बाप के दुलार पा के जिद्दी हो गईल रही.\nसूर्पनखा के नाक के चलते - असों होली ना मनाइब\nमनबोध मास्टर दुखी मन से कहलें- असों होली ना मनाइब। मस्टराइन पूछली- काहें? उ कहलें- सूर्पनखा की नाक की चलते। बात सही बा। जहां-जहां गड़बड़ बा, बूझीं सूर्पनखा के नाक फंसल बा। हम्मन की प्रेम के, स्नेह के, आत्मीयता के, सहयोग के, सहानुभूति के, उपकार के, उदारता के, देशभक्ति के कवन सिला मिलल?\nकैथी एगो ऐतिहासिक लिपि ह, जेकरा के मध्यकालीन भारत में प्रमुख रूप से उत्तर-पूर्व आ उत्तर भारत में काफी बृहत रूप से प्रयोग कईल जात रहे ।विकिपीडिया के अनुसार खासकर आज के उत्तर प्रदेश आ बिहार के क्षेत्रों में इ लिपि में वैधानिक एवं प्रशासनिक काम करे जाये के प्रमाण मिलल बा। एकरा के भोजपुरी में "कयथी" या "कायस्थी", के नाव से जानल जाला। पूर्ववर्ती उत्तर-पश्चिम प्रांत, मिथिला, बंगाल, उड़ीसा आ अवध.....\n(3 मार्च 2015)


अनुसुईया के जिनिगी में भूईंकम्प – Anjoria\nअनुसुईया के जिनिगी में भूईंकम्प\nOct 24, 2010 धारावाहिक, भाग्य ना बाँचे कोय, महुआ टीवी\nमहुआ टीवी पर सोमार से बियफे रोज रात साढ़े सात बजे से देखावल जा रहल धारावाहिक भाग्य ना बाँचे कोई के नायिका अनुसुईया का जिनिगी में भूईंकम्प आ गइल बा. एगो अइसन भूईंकम्प जवन रुके के नाम नइखे लेत.\nअबहीं पिछलके मंगल का दिने त ऊ शादी के बंधन में बन्हाइल रहे. सुसरारी चहुँपल त पति का सोझा आवते ओकर जिनिगी थरथरा उठत बा. सुहागरात का सेज पर ओकरा के देखते ओकर पति बाँके के ठकुआ मार देत बा. ओकरा पता चल जात बा कि ओकरा साथे धोखा भइल बा आ ओकर शादी वैशाली से ना हो के अनुसुईया से करा दिहल बा. एह धोखा से तमताइल ऊ अपना बाप के ओहिजे ले आवत बा आ सभका सोझा एह धोखा के खुलासा कर देत बा.\nबाँके के बाबूजी हरिहर बाबू अनुसईया के घर से निकाल देबे के फैसला सुनावत बाड़न तबले बीच में बेनी बाबू आ जात बाड़े आ बहुते कहा सुनी का बाद ओकरा के निकाले के फैसला रद्द कर दिहल जात बा. बाँके कहत बा कि घर में त राख लेब सभे बाकिर हमरा दिल में एकरा कहियो पत्नी के दर्जा ना मिल पाई.\nएह सब का बाद अनुसुईया के घर के एगो कालकोठरी जइसन भण्डार घर में रहे के कहल जात बा. ओकरा के बता दिहल जात बा कि भर जिनिगी अब एहीजे गुजारे के पड़ी. देखल जाव कि का ई भूईंकम्प कहियो थमत बा कि ना !\nफेरु आवत बा भउजाईयन के लहूरा देवर\nछठ पर रिलीज होखे जा रहल बा "दरार"


BlackBerry KEY2 LE Expected Specs, Release Date in India - As on 30th March 2020 | Digit\nExpected Date: 31 Aug, 2018\nExpected Date : 31-Aug-2018\n4.5" (1080 x 2248)\nCurrent Best Price of BlackBerry KEY2 LE is ₹ 0\nमॉडल : BlackBerry KEY2 LE\nLaunch date (global) : 31-12-2018\nस्थिति : Announced\nरंग : Slate, Champagne, Atomic\nउत्पाद के नाम : BlackBerry KEY2 LE\nScreen resolution (in pixels) : 1080 x 2248\nपिक्सेल घनत्व (PPI) : 434\nपिछे वाला कैमरा मेगापिक्सेल : 13 + 5\nवायु-दाब नापे वाला : NA\nधूल और पानी से बचाल रही : NA\nCPU स्पीड : 1.8 GHz\nDimensions (lxbxh- in mm) : 150.3 x 71.8 x 8.4\nBlackBerry KEY2 LE Brief Description\nBlackBerry KEY2 LE Smartphone 4.5 -इंच स्क्रीन IPS LCD के साथ आवेला, जौना के रेज़ल्यूशन 1080 x 2248 पिक्सल तथा पिक्सल घनत्व 434 पर इंच बा | फोन 1.8 GHz octa कोर प्रोसेसर से संचालित बा और एकर रैम4GB बा. BlackBerry KEY2 LE Android 8.1 ओएस पे काम करेला.\nBlackBerry KEY2 LE Smartphone December 2018 मे लॉंच भईल रहे|\nएकर स्क्रीन Corning\nफोन Qualcomm SDM636 Snapdragon 636 प्रोसेसर से संचालित बा|\nफोन मे 32GB आंतरिक स्टोरेज बा|\nBlackBerry KEY2 LE मे कनेक्टिविटी के तरीका बा : ,GPS,Wifi,HotSpot,NFC,Bluetooth,\nफोन मे प्रमुख कैमरा 13 +5मेगा पिक्सेल शूट करे वाला बा|\nBlackBerry KEY2 LE के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|\nहुआवेइ Honor V8 64GB\nज़ियौमी Mi Max 64GB\nज़ियौमी Mi Max 32GB\nहुआवेइ G9 Lite\nहुआवेइ Honor 5C\nनोकिया 5.3 64GB 6GB RAM\nWriteareview on BlackBerry KEY2 LE


Whole area is smelled with mango seeds and mahua flowers in Chaitra Bhojpuri: चइत के सुगबुगाहट अउर आम के मोजरि आ महुआ के फूल से गमकेला इलाका\nCSK VS PBKS Live: दीपक चाहर ने बरपाया कहर, पंजाब की आधी टीम पवेलियन में\nआम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे.\nLast Updated: April 7, 2021, 7:00 PM IST\nचइत में जइसे-जइसे सुरूज भगवान चटख होत जाले, ओइसे-ओइसे भोजपुरिया इलाका के दूगो गंध मदिया देला... आम के मोजरि आ महुआ के फूल के गमक से जइसे भोजपुरिया इलाका में महमहा जाला. आम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे. माटी वाला खपरइल छवाइल घर जइसे पिछड़ापन के निसानी बनि गइल आ सिरमिट-गारा वाला ईंटा के घर के ओर भोजपुरिया समाज भी बढ़े लागल रहे. विकास के नाम पर ई बदलाव जब आवे लागल त सबसे बेसी नोकसान महुए के फेंड़ के पहुंचवलसि... गांवा-गाईं वन विभाग के दरोगा-सिपाही के मिलीभगत से महुआ, जामुन, बन जिलेबी, कोंइति, बड़हर आदि के फेंड़ काटाए लगले स. जब महुआ के फेंड़े ना रहिहें त मादक गंध त कम होखबे करी. ई बात आउर बा कि अबहियों झारखंड, छत्तीसगढ़ में बाकी भोजपुरिया समाज के तुलना में महुआ के फेंड़ ढेरे बाड़े स.\nमहुआ भोजपुरिया समाज के इकोतंत्र के महत्वपूर्ण हिस्सा रहे. ओकर कई गो इस्तेमाल रहे. जइसे कांच महुआ के फूल के रस निकालि के ओकरा के आटा में मेरा के दूगो वेंजन त भोजपुरिया समाज के घर-घर में बनत रहे. पहिलका रहे लपसी आ दोसरका रहे पुआ. लपसी के माने ई समझीं कि बिना घीव में भूजल आटा के महुआ के मीठ रस मिलाके बनल हलुआ. एकरा गांवन में कांची भी कहल जाला.\nकुछु घरन में त महुआ के रस से आटा के मीठ कढ़ी भी बनत रहे. ओह में आटा के महीन-महीन पारथी भी पकावल जात रहे. अब भोजपुरिया समाज एह सवाद के भूलि गइल बा.\nभोजपुरिया लोकगीतन में महुआ बीनला के बहुते वर्णन बा-\nमहुआ बीनन हम ना जाइबि हो रामा,\nदेवरू के संगिया..\nकवनो महुआ होत भिनसारे चुएला ता कवनो घाम चढ़ला. हमनी के बचपन में आपाना बगइचा में दूनों तरह के महुआ देखले आ ओकर फूल के बिनले रहनी हा जा.\nमहुआ के बीनि के ले आके सुखावल जात रहल हा. सुखल महुआ के फेरू मुंगरी से पिटाई होई आ ओकरा में से झाला निकालल जात रह हा. ओह में से एक-दू बोरा घर के खर्चा खातिर राखात रहल हा आ बाकिर बैपारी लोगन के बेचात रहल हा. हमनी के बचपन में फिक्स रहे कि ठीक बैसाखी सिराति के पहिले महुआ बेचाई आ ओकरा से मिलल पइसा हम भाई-बहिनि में बंटाई. ओहि पइसा से हमनीं के छितौनी के सिराती मेला जात रहनी हा जा.\nसूखल महुआ के गरमी के दिन में खाए में इस्तेमाल ना होत रहे. काहें कि महुआ गरम होखेला. जब बाराखा बाजत रहे त महुआ बाखारि में से निकलात रहे. ओकर तब दूगो इस्तेमाल होत रहे. गाइ-गरू के खियावे के आ अपने खाए के. एहू में धेयान राखात रहे कि जवना के स्वाद तनी बढ़िया होत रहे, ऊ आदमी के खियावे-खाए के काम आवत रहे आ जवना के सवाद तनी ठीक ना रहे, ओकरा के गाइ-गोरू के खियावल जात रहे.\nगाइ-गोरू के खियावे खातिर महुआ पहिले भेंवात रहे, फेरू ओकरा के भूसा में मिला के खियावल जात रहे. एह में एक बाति के धेयान राखात रहे. लगहरि आ गाभिन गाइ-भंइसि छोड़ि के सबके खियावल जात रहे.\nएही तरह जब बूनी-बरखा तेज होत रहे त महुआ के खाए खातिर भेंवाई होत रहे. ओकर रस निकालि के ओह में आटा फेंटि के ओकर महुअरि यानी महुआ के पुआ छानाति रहे. जेकरा पसन आवे त कांचियो-लपसी बनत रहे.\nमहुआ भूंजि के भी बूंट-मटर के घुघुनि संगे खाइल जात रहे. पहिले जब धान खातिर लेव लागत रहल हा त आदमी-जन, बनिहार-हरवाह के पनिपियाव में इहे जात रहल हा.\nमहुआ बहुत पौष्टिक होला. ओकरा में एंटीबाटी, विटामिन, कार्बोहाइड्रेट आ फाइबर खूब पावल जाला. पश्चिम बंगाल से सीपीएम के एगो सांसद रहली डॉक्टर चंद्रकला पांडे. दू मर्तबा राज्यसभा में रहली. उनुका डांड़, पीठि आ गोड़ के दरद जाते ना रहे. तमाम इलाज के बाद हारि के ऊ कवनो वैद से मिलली. ऊ उनुका के महुआ के भूनि के दूध में दू दाना खाए-पिए के कहले. एह से उनुकर दर्द दूर हो गइल त ऊ जब केहू से मिलसु त महुआ के गुणगान कइला से ना रूकत रहली.\nमहुआ से तो देसी शराबो बनेला. झारखंड आ छत्तीसगढ़ के आदिवासी समाज में ओकर बहुते महत्व बा.\nभोजपुरी समाज के महुआ सौंदर्य आ शृंगार के भी जबरदस्त प्रतीक ह. एकर असर देखे होखि त भोजपुरी के आधुनिक कविता में देखल जा सकेला. भोजपुरी के मसहूर कवि रहनीं सरयू सिंह ‘सुंदर’. फेंड़ से चुअत महुआ के सौंदर्य पर उहां के इ रचना देखीं-\nगंछिया से टप-टप महुआ चुएला\nजइसे नयनवा से लोर.\nमहुआ के गंछिया मातल मलिनिया\nमनवा में उठेला हिलोर..\nदेखीं कवि के उड़ान, महुआ के चुअल उहां के नायिका के आंखि से गिरत लोर नीयर लागता. महुआ का गांछी के कवि जी मातल जवानी से करतारे. अइसना में प्रेम के हिलोर ना उठी ता का होई.\nमहुआ में जवन नाशा होला, ओह से एगो विरही नायिका घबरातिया. काहें कि ओकरा डर बा कि महुआ के मादक गंध कहीं ओकरे के ना मतवाला बना दे आ ओह हालति में कहीं ऊ ऊंच-नींच ना कई बइठे, काहें कि पिया त दूर परदेस में बा. भोजपुरी कवि रिपुसूदन श्रीवास्तव जी के एह रचना में ई भाव देखीं,\nमातल बा महुआवा, बाड़ा डर लागे.\nएक त अकेल, दूजे निसइल का आगे..\nभोजपुरी रचनाकारन के महुआ के मादकता बहुते प्रभावित कइले बा. मुक्तेश्वर तिवारी ‘चतुरी चाचा’ के एह रचना में देखीं,\nरंगवा के पनिया में चुनरी रंगइली आ\nसोनवा के पनिया में सरेहि.\nमहुआ मदन-रस टपकेला बगिया में,\nमातल बसंतवा में देहि.\nचतुरी चाचा कहतारे कि फागुन में देवर के रंग से चुनरी रंगा गइल बा, जबकि पाकत फसल से सरेहि के रंग सुनहरा हो गइल बा. एही बीच बगिया में महुआ चुअल सुरू हो गइल बा आ एह से बसंत ऋतु में देहि माति गइल बिया.\nमहुआ के मादक सौंदर्य के चित्रण भोजपुरी के रचनाकार जगन्नाथ के एह रचना के जिकिर कइला बिना पूरे ना हो सकेला. तनीं उहां के एह रचना पर धेयान दीहीं-\nबिहंसे बसंती बहार हो फगुनवा जे आइल.\nसिहरेले अमवा-महुआवा के गंछिया.\nरसवा भिनल पोरे-पोर.\nभोरे भिनुसहरा जे कुहुके कोइलिया,\nबिरहा के उठेला हिलोर.\nसाफ बा कि महुआ भोजपुरिया समाज के ना सिर्फ जीवन के अंग रहल हा, बल्कि ऊ संस्कृति के भी अहम उपादान रहल हा. आजु पूरा दुनिया पर्यावरण बचावे खातिर चिंतित बिया. महुआ ओहू कसौटी पर खरा रहल हा. ओकर छतनार गांछि पथिक के छाया भी देत रहलि हा. आईं शपथ लीं जा कि जीवन आ भोजपुरिया संस्कृति के प्रतीक महुआ के जिंदा करेके कोशिश में हमनी के आपन सामर्थ्य भर हाथ बढ़ाइबि जा. (डिसक्लेमर- लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)


सुर संग्राम विजेता मोहन राठौर अभिनेता बन गइले – Anjoria\nभोजपुरी टीवी चैनल महुआ टीवी के मशहूर संगीत धारावाहिक “सुर संग्राम” के विजेता मोहन राठौर अब अभिनेता बन के बड़का परदा पर इंट्री मारे जा रहल बाड़े. महुआ मीडिया प्रा॰लि॰ आ यशी फिल्म्स प्रा॰ लि॰ का बैनर में मशहूर निर्माता अभय सिन्हा के बनावल भोजपुरी फिल्म “जंग” में मोहन राठौर अभिनेता का तौर पर आ रहल बाड़े. फिल्म में उनुकर नायिका बाड़ी गुल हमीद. फिल्म के निर्देशन अरशद खान के बा आ भोजपुरी सुपर स्टार पवन सिंह एह फिल्म के मुख्य नायक बाड़े.\nOne thought on “सुर संग्राम विजेता मोहन राठौर अभिनेता बन गइले”\nLeaveaReply to DINESH CHANDRA GUPTA\tCancel reply


इम्यूनिटी - विकिपीडिया\nसिस्टम खातिर, इम्यून सिस्टम देखल जाय।\nइम्यूनिटी (अंगरेजी: Immunity) जीव बिज्ञान आ डाक्टरी में, अइसन संतुलन के स्थिति होला जेह में जीव के शरीर के भीतर भरपूर सुरक्षा सिस्टम होखे ला जे इन्फेक्शन, बेमारी आ अउरी कई किसिम के जीवीय हमला सभ से लड़ सके ला जबकि ई सिस्टम ऎतना सहनशीलो जरूर होला कि कौनों चीज से एलर्जी ना पैदा होखे चाहे ऑटोइम्यून बेमारी न होखे। आसान भासा में इम्यून सिस्टम एगो अइसन सिस्टम हवे जे बाहरी आ नोकसानदेह हमला सभ से लड़ के जीव के बचाव करे ला। जब इम्यून सिस्टम कौनों गैर-नोकसानदेह चीज के नोकसानदेह मान के ओहू से लड़े शुरू क देला तब ओह इस्थिति के एलर्जी कहल जाला; जब अपने शरीर के कौनों चीज-पदार्थ के बाहरी आ नोकसानदेह मान के ओकरा बिरोध करे लागे तब अइसन इस्थिति ऑटोइम्यून बेमारी कहाला। एही इम्यून सिस्टम के सही-सही काम करे आ बैलेंस के इस्थिति में रहले के दसा इम्यूनिटी हवे।\nअइसन बिबिध किसिम के दवाई, हेल्थ सप्लीमेंट आ खानपान के चीज के सलाह चलन में बाटे जेकरा से इम्यूनिटी बढ़ जाई अइसन मानल जाला। उदाहरण खातिर दू बेर नोबल पुरस्कार के बिजेता रहल बैज्ञानिक लिनस पाउलिंग अपना किताब में दावा कइलेन की विटामिन-सी (एस्कार्बिक एसिड) से शरीर के इम्यूनिटी बढ़ावल जा सके ला, हालाँकि की बाद के रिसर्च में उनके ई दावा सही ना साबित भइल। एही तरह से बाकी चीजन के इस्तेमाल से भी इम्यूनिटी बढ़े ले एह बिचार के आधुनिक बिज्ञान मिथक चाहे कल्पना के चीज माने ला आ बैज्ञानिक लोग एकरे भरोसे रहे के सलाह ना देला।\n↑ Cassa Macedo, Arthur; Oliveira Vilela de Faria, André; Ghezzi, Pietro. "Boosting the Immune System, From Science to Myth: Analysis the Infosphere With Google". Frontiers in Medicine. doi:10.3389/fmed.2019.00165. पहुँचतिथी6अगस्त 2020.\n↑ March 2020, Nicoletta Lanese-Staff Writer 10. "Why vitamin C won't 'boost' your immune system against the coronavirus". livescience.com (English में). पहुँचतिथी6अगस्त 2020.\n↑ "Scientists bust myths about 'immunity-boosting' substances in fighting Covid-19". पहुँचतिथी6अगस्त 2020.\n↑ "Immunity boosters areamyth — why you shouldn't believe claims that promise to fight Covid". पहुँचतिथी6अगस्त 2020.\n"https://bh.wikipedia.org/w/index.php?title=इम्यूनिटी&oldid=681224" से लिहल गइल\nLast edited on3नवंबर 2020, at 05:20\nएह पन्ना पर आखिरी बेर संपादन3नवंबर 2020 के 05:20 बजे भइल रहल।


टीवी मीडिया के देशछवि के चिन्ता नइखे – Anjoria\nApr 18, 2011 देश के टीवी मीडिया\nहर बात बेबात पर कुकुरबझाँव करे वाला टीवी मीडिया के देशछवि के चिन्ता नइखे. भूत पिशाच अपराध हर तरह के बात पर ब्रेकिंग न्यूज चलावे वाला देश के मीडिया एह बात के कवनो तवज्जो नइखे देत कि देश के कवनो दुश्मन देश के नक्शा का साथ कवना तरह के खिलवाड़ करत बा. ओह लोग का हिसाब से भारत कर गलत नक्शा देखावे वाला गूगल का खिलाफ कुछ कहला लिखला देखवला के कवनो “जरुरत” नइखे. ओह लोग खातिर एह खबर के कवनो महत्व नइखे.\nदेश के टीवी मीडिया के संपादकीय नीति एह बात से बहुते आसानी से बूझल जा सकेला. ऊ लोग अपना टीआरपी खातिर कवनो खबर देखा चला सकेला, घंटनो एकही बात दुहरा तिहरा सकेला बाकिर देश के गलत नक्शा पर बोले खातिर ओह लोग का लगे एक शब्द तक नइखे..\nखुद अधिकतर टीवी चैनलन के आपन वेबसाइट बा आ सब पर गूगल एनालिटीक के सेवा लिहल जा रहल बा. ऊ लोग खुदहू देखत होखी ओह नक्शा के बाकिर जेकर जमीर मर चुकल बा ओकरा पइसा आ अपना फायदा का अलावा कुछ सूझे ना


"ज्वाला" के शूटिंग क के मुहूर्त कइल गइल – Anjoria\nपिछला दिने शान परफार्मिंग ग्रुप अपना भोजपुरी फिलिम “ज्वाला” के शूटिंग मुंबई के गोरेगांव का फ्यूचर स्टूडियो में शुरू कर के एकर मुहुरत कइलसि. एह फिलिम के निर्देशक बाड़ें इकबाल बख्श. संगीत आबिद जमाल के बा आ मुख्य कलाकारन में अनारा गुप्ता, अमरीश सिंह, गोपाल राय, बृजेश त्रिपाठी, शमशेर अली, शब्बीर शेख, शंकर शाव, रत्नेश तिवारी, राहुल भिशे,शाहिद अउर अवधेश मिश्रा बाड़ें.


टटका खबर (मंगल, 11 अगस्त 2015, बलिया-छपरा) – टटका खबर\nबिहार के बक्सर जिला के सिकरौल इलाका में जमीन के झगड़ा का चलते मंगल का दिने एगो महतारी बेटी के गोली मार के हत्या क दीहल गइल.\nसब छँवड़ी झुमर पाड़े त लंगड़ी कहे हमहु वाला अन्दाज में आआपा गोल बिहार चुनाव में आपन दाँव आजमावल चाहत बिया आ ओकर चेहरा बन के बिहारी बाबू सामने आ सकेलें. काहे कि इनकर लालसा हर सीमा पार क गइल बा आ बेचैन बड़न कुछ बन जाए के भा बना जाए के. बाकिर केजरीवाल के दुविधा इहो बा कि दिल्ली चुनाव का बेरा नीतीश से मिलल सहायता के बदला कइसे चुका पइहे.\nसारण जिला के मशरक प्रखंड के धरमासती गंडामन गांव के स्कूल में जहर वाला मिड डे मील खइला से 23 ग बचवन के मौत होखे का मामिला में सोमर का दिने कवनो गवाह ना पेश कइल गइल.\nभाजपा नेता सुशील कुमार मोदी नीतीश कुमार से जानल चाहत बाड़न कि पचास लाख लोग के डीएनए जाँच करावे खातर करीब तीन हजार करोड़ रुपिया आई कहाँ से? का एकरा के सरकारी कार्यक्रम ‘बढ़ चला बिहार’ के बजट से निकालल जाई कि पार्टी फेड से?\nचुनाव आयोग के निर्देश पर ती बरीस भा अधिका से एके जगहा जमल 171 गो पदाधिकारियन के तबादला क दीहल गइल बा. एहमें एसडीओ, डीडीसी, सीनियर एडीएम आ\nडीसीएलआरएस लोग शामिल बा.\nदरभंगा मेडिकल कॉलेज अस्पताल के 19 गो छात्रन के रैगिंग करे का आरोप में निलंबित क दीहल गइल बा.\nयूपी के मथुरा में एगो समुदाय के लोग अपना दावत खातिर पशु काटत रहुवे तबहिए पुलिस ओहिज चहुँप गइल आ दू जने के धर लिहलसि. तिसरका भाग के अपना इबादतगाह में लुका गइल. बािर बाद में पुलिस ओहू दुनू के छोड़ दिहलसि. अब ओह समुदाय के लोग पुलिस का खिलाफ बवाल क दिहले बा. पुलिस ओहिजा कैम्प लगा के हालात सम्हारे में लागल बिया.\nबलिया में आजु मंगल का भोरे एगो बड़हन हादसा होखे बाच गइल जब सागरपाली गाँव के एगो घर में माटी के ढिबरी पलटला का बाद आग लाग गइल आ आग बगल में राखल फ्रीज में ध लिहलसि. ओकरा बगले में गैस के सिलिन्डर रहुवे. तबले पड़ोसी के नींद टूट गउवे आ लोग मिल जुल के आग पर काबू पा लेउए.\nबलिया टीसन पर सोमार का दिने सघन किलाबंदी अभियान चला के साढ़े आठ सौ बेटिकट लोग के पकड.ल गइल आ ओहनी से दू लाख सत्तर हजार जुरमाना वसूलल गइल.\nबलिया जिला अस्पताल में साँप के कटला के काट वाला एंटी स्नेक वेनम ना रहला का चलते एगो आदमी के मौत का बाद लोग जम के बवाल क दीहल. अस्पताल ले आवे से पहिले झाड़ फूंक करे के अपना गलती के ना मानेला लोग. बतावल जात बा कि अस्पताल के डाक्टरन का खिलाफ केस दर्ज करावल गइल बा.\nलोकसभा में भूमि अधिग्रहण विधेयक पर विचार करे वाला संयुक्‍त संसदीय समिति के अध्‍यक्ष एस एस अहलुवालिया आपन रिपोर्ट पेश करे के समय सीमा बढ़ावे के निहोरा कइलन त शीतकालीन सत्र के पहिला हप्ता के आखिरी दिन तक के समय दे दिहलसि लोकसभा.\nप्रधानमंत्री नरेन्द्र मोदी आजु बिना कवनो गोल के नाम लिहले कहलन कि देश के बढन्ती के राह में कुछ लोग बाधा बन गइल बा आ संसद के बेजाँय फायदा उठावत बा. पीएम भाजपा संसदीय दल के बइठक में बोलत सपा प्रमुख मुलायम सिंह यादव आ बाकी गोल के सरहलन जे एह मामला में अब कांग्रेस के साथ छोड़ दिहले बा. कांग्रेसो में महतारी बेटा छोड़ बाकी लोग एह मामला में असहज बा बाकिर अपना मुखिया का खिलाफ कुछ बोल नइखे सकत.\nवित्त मंत्री अरूण जेटली आजु राज्‍यसभा में वस्‍तु आ सेवा कर विधेयक पेश कर दिहलन. लोकसभा एकरा के पास कर चुकल बिया बाकिर राज्यसभा से पास भइला का बाद दुबारा लोकसभा में ले जाए के पड़ी काहे कि एहमें कुछ संशोधन कइल गइल बा संसदीय समिति के कहला पर\nबँवारा गोल वालन के कहना बा कि पश्चिम बंगाल के मुख्‍यमंत्री ममता बनर्जी आ प्रधानमंत्री नरेन्‍द्र मोदी के होखे वाला बातचीत के मकसद चिटफंड घोटाला में फँसल तृणमूलियन के बचावे के कोशोश बा. ई लोग आजु संसद का बाहर पश्चिम बंगाल के बिगड़ल कानून व्‍यवस्‍था का खिलाफ प्रदर्शनो कइल.\nबंगलादेश में अंतर्राष्‍ट्रीय अपराध ट्रायब्‍यूनल साल 1971 के मुक्ति संघर्ष का दौरान मानवता का खिलाफ अपराध करे के दोषी मानत रजाकार शेख सिराजुल हक के आजु मौत के सजा सुना दिहलसि. एगो दोसर रजाकार खान अकरम हुसैन के उमिर कैद के सजा दीहल गइलन. अबले एह मामला में कुल 21 लोग के सजा दीहल जा चुकल बा.\nचीन के केंद्रीय बैंक अपना देश के राष्ट्रीय मुद्रा युआन के भाव घटा दिहलसि आ ओकरा के डॉलर के मुक़ाबले तीन बरीस के सबले निचला स्तर पर ले आ दिहलसि. एहसे ओकर आयात कम होखी आ निर्यात में बढ़ती होखी.\nग्रीस आ ओकरा के करजा देबे वाला देशन का बीच आजु एगो राहत पैकेज पर सहमति बन गइल आ ग्रीस दिवालिया होखे से बाच गइल.\nभारत मूल के सुंदर पिचाई के गूगल आपन सीईओ बना दिहलसि. एकरा खातिर गूगल एगो नया कंपनी अल्फाबेट इंक बना दिहलसि जवन गूगल के सगरी कंपनियन के माथ छतरी बन जाई. सुन्दर पिचाई साल 2004 में गूगल ज्वायन कइले रहले.\nआधार कार्ड मामिले में सुप्रीम कोर्ट से सरकार के इजाजत मिल गइल कि केरोसिन, सार्वजनिक वितरण प्रणाली, आ एलपीजी पर सब्सिडी देबे खातिर ऊ आधार कार्ड के जरूरी बना सकेले बाकिर दोसर कवनो काम खातिर आधार कार्ड के जरूरी ना बनावल जा सकी.\nइस्लामिक स्टेट के मनसूबा कि अगिला चार पाँच साल में हिन्दुस्तानो के अपना कब्जा में ले लेव. हो सकेला ओकरा एहिजा के सेकूलर चरमपंथियन पर भरोसा बा कि ई लोग देश के हिन्दुत्व से बचावत ओकरा कब्जा में ले आवे के सहूलियत खातिर माहौल बना दी.\nचार साल का बाद जापान में फेरू परमाणु बिजली बनावे के काम शुरु होखे वाला बा. चार बरीस पहिले फ़ुकुशिमा परमाणु दुर्घटना का बाद एकरा के बंद क दीहल रहे.\nउधमपुर में सीमा सुरक्षा बल के काफिला पर हमला का बाद जिंदा धराइल आतंकी मोहम्मद नावेद याकूब के मंगल का दिने अदालत 14 दिन के एनआईए हिरासत में भेज दिहलसि.\nभाजपा के आपन प्लान बा कि भूमि अधिग्रहण अध्यादेश के मर जाए दीहल जाव जेहसे विपक्ष एकर फायदा बिहार चुनाव में ना ले सक. आ ओकरा बाद के गणित देख के तय कइल जाव कि का करे के बा. एह बीच कांग्रेस के विकास विरोधी चेहरा देश के सोझा ले आ दीहल जाव.\nटेनिस के कनाडा ओपन के दूसरा दौर मे पहुंच गइल भारत के लिएंडर पेस आ ब्रिटेन के एंडी मरे के जोड़ी.\nबैडमिंटन के विश्व चैम्पियनशिप में माथ भारतीय बैडमिंटन खिलाड़ी किदाम्बी श्रीकांत आ पीवी सिंधु मंगल का दिने आपन आपन एकल मैच जीत लिहले.\nस्पेन के सैंट कुगाट डेल वालेस में खेलल गइल हॉकी मैच में स्पेन भारत के 4-1 से हरा के तीन मैच के सीरिज के पहिलका मेच जीत लिहलसि.\nटेलीफोन एक्सचेंज मामिला में मद्रास उच्च न्यायालय से आपन अगवाह जमानत रद्द किए भइला का बाद दूरसंचार मंत्री रह द्रविड़ मुनेत्र कड़गम नेता दयानिधि मारन अब सुप्रीम कोर्ट के चौखट पर माथा टेके चहुँपल बाड़न.


टटका खबर, शुक, 13 अप्रेल 2012 | Anjoria's Weblog\nटटका खबर, शुक, 13 अप्रेल 2012\nआजु सतुआन ह. हर साल चौदह अप्रेल के पड़े वाला सतुआन अबकी तेरह तारीख के पड़ल बा.\nसुप्रीम कोर्ट बियफे का दिने अपना फैसला में शिक्षा के अधिकार कानून के संवैधानिक रूप से सही ठहरवलसि. कहलसि कि ओहु स्कूलन के गरीब छात्रन खातिर पचीस फीसदी सीट देबे के पड़ी जेकरा सरकार से कवनो सहायता नइखे मिलत. बाकिर अल्पसंख्यकन के स्कूलन के एह दायरा से बाहर रखलसि कोर्ट.\nअखिलेश सरकार अपना जिलाधिकारियन के कहले बिया कि बेरोजगारन से काम लेबे के व्यवस्था कइल जाव काहे कि ओह लोग के एक हजार रुपिया बेरोजगारी भत्ता देबे के बा आ ओकरा बदले कुछ काम ले लिहल ठीक रही.\nविधानसभा अध्यक्ष पद खातिर इटावा से सपा विधायक माता प्रसाद पाण्डेय परचा दाखिल करे वाला अकेला आदमी बाड़न एहसे एह सीट पर उनुकर निर्विरोध चुनाव तय हो गइल बा. आजु शुक का दिने एकर औपचारिक एलान कर दिहल जाई.\nविधानपरिषद के तेरह सीट पर होखे वाला चुनाव खातिर आजु पाँच जने आपन परचा दाखिल कइलें. बसपा तीन गो सीट पर आपन उम्मीदवार दिहले बिया जबकि ओकरा तिसरक सीट जीते खातिर सात गो वोट के जरूरत पड़ी.\nजौनपुर:में एगो रंगदार राहुल सि्ह राजपूत के ओकरा गिरोह के पाँच गो सदस्यब का साथे बुध का रात गिरफ्तार कर लिहल गइल.\nगोरखपुर के कैंट इलाका से बुध का रात एगो बोलेरो चोरा के भागत तीन गो बदमाशन के पुलिस गिरफ्तार कर लिहलसि. एह में एगो दारोगा के बेटो शामिल रहुवे.\nकरोड़ों रुपिया के आवंटन पड़ल रहला का बावजूद गोरखपुर मेडिकल कॉलेज में जरूरी उपकरण नइखे खरीदा पावत काहे कि अधिकारियन के ना अइला का चलते टेंडर प्रक्रिया के काम आगा नइखे बढ़ पावत.\nदेवरिया के गुड़री, डीघवा आ मदरा पाली के सुखारी टोला सिवान पर बियफे का दिने हाई टेंशन तार गिरला से चार एकड़ गेंहू के फसल राख हो गइल.\nबिहार विधान परिषद के शताब्दी समारोह के समापन करत उपराष्ट्रपति हामिद अंसारी पटना में चिंता जतवलें कि देश में हर साल विधानसभा आ परिषद के बैठकन के गिनिती घटले जात बा. एह मौका पर नीतीश कुमार कहलें कि बिहार विधानपरिषद में छह गो सीट अउरी बढ़ावे के प्रक्रिया शुरू कर दिहल गइल बा.\nकैमूर जिला के कुदरा इलाका के कैथिया गाँव का नियरा बियफे का दिने एगो सड़क दुर्घटना में चार लोग के मौत हो गइल जब ऊ लोग ट्रक का चपेटा में आ गइल.\nबुध रात कई जगहा आइल आंधी पानी से आम के फसल आ खेत में खड़ा गेंहू चना, मसूर, तिलहन वगैरह के फसल के भारी नुकसान भइल बा.\nगोपालगंज के चर्चित संतोष अपहरण कांड में सिवान जिला से पप्पू सिंह नाम के एगो आरोपी के गिरफ्तार कर के जेल भेज दिहल गइल.\nसिवान इंजीनियरिंग कॉलेज के विद्यार्थी इम्तिहान के कापी जाँचे में गड़बड़ी के आरोप लगावत बियफे का दिने कालेज के मुख्यद्वार पर ताला लगा के अनशन पर बइठ गइले.\nसिवान जिला के गभीरार पंचायत के बीन टोलवा गांव में बियफे सबेरे लागल आग से तीस गो घर राख हो गइल.\nसिवान के नौतन इलाका के मराछी चंवर से बियफे का दिने एगो अनजान नवही के लाश मिलल जवना का देह पर आ माथ पर गोली लागे के निशान बा.\nरक्सौल जंक्शन से दिल्ली जाये वाली सत्याग्रह एक्सप्रेस ट्रेन 13 आ 14 अप्रैल के ना चली. दिल्ली से आवे वाली ट्रेन 14 आ 15 अप्रैल के ना चली…\nआरा के सपना सिनेमा बाईपास रोड पर शेरे बिहार रामलखन सिंह यादव चौक सह स्मृति द्वार आ उनुका मूर्ति के शिलान्यास महापौर अवधेश यादव बियफे का दिने कइलन. एह मौका पर राजद विधायक राघवेन्द्र सिंह मौजूद रहले.\nमढ़ौरा के देव बहुआरा में बियफे का दिबे हुँड़ार के दहशत बनल रहल जवन एक दिन पहिले एक आदमी के घवाहिल कर दिहले रहुवे. दिनभर ओह हुंड़ार के खोजल गइल बाकिर ऊ भेंटाइल ना.\nछपरा में तीन गो लुटेरन के चौहत्तर हजार रुपिया का साथे गिरफ्तार कर लिहल गइल.\nबक्सर के एमवी कालेज में रेड रिबन क्लब का ओर से रक्त दान शिविर लगावल गइल.\nफुलवारी शरीफ में बनत “एम्स” के निर्माण पर नजर राखे खातिर पटना हाईकोर्ट तीन आदमी के एगो कमेटी बना दिहलस.\nमिथिला विवि के कुलसचिव आ वित्त पदाधिकारी पर पटना हाई कोर्ट गिरफ्तारी वारंट जारी कर दिहलसि. एह लोग पर कोर्ट के अवमानना के आरोप बा.\nओडिशा में इटली के अपहृत नागरिक पाओलो बोसुस्को के आजु नक्सली छोड़ दिहले सँ एकरा बदले ओडिशा सरकार नक्सलियन के अनेके फरमाइश पूरा कर दिहलसि.\nगुजरात में आनंद जिला के एगो विशेष अदालत दंगा के एगो मामिला में अठारह लोग के उमिर कैद के सजा सुनवलसि आ सभका पर जुर्मानो लगा दिहलसि. पाँच जने के सात साल के जेल आ पौने चार हजार के लगभग जुर्माना लगावल गइल बा.\nइरान के राष्ट्रपति कहलन कि उनुकर देश आपन परमाणु विकल्प ना छोड़ी. I\nडायनाकुंडा त्राओर के माली के अंतरिम राष्ट्रपति बना दिहल गइल.\nपाकिस्तान छब्बीस गो हिंदुस्तानी मछुआरन के रिहा कइलसि.\nसूडान आजु दक्खिन सूडान पर हमला कर दिहलसि, भारत एह पर आपन चिंता जतवले बाॆ\nबियफे का दिने मेक्सिको में ६.९ स्केल के भूकंप आइल.\nनयका पेंशन प्रणाली में अब अंशदाता पचास साल का उमिर में बा बीस साल के बाद योजना छोड़ सकीहें.\nकेन्द्र सरकार एयर इंडिया खातिर अगिला नौ साल में तीस हजार करोड़ रुपिया के निवेश योजना के मंजूरी दिहलसि. एहमें पौने सात हजार करोड़ रुपिया पूंजीगत सहायता का रूप में दिहल जाई.\nमुंबई शेयर बाजार आजु १३३ अंक चढ़ि के बंद भइल. रुपिया डॉलर का मुकाबले सोलह पइसा कमजोर हो गइल.\nबियफे का दिने भइल आईपीएल बीसबीसा मैच में चेन्नइ सुपर किंग्स रायल चैलेंजर्स बैंगलुरु के पाँच विकेट से हरा दिहलसि.\nसुल्तान अजलान शाह कप हाकी टूर्नामेंट में भरत क्षेत्री भारत के कप्तान रहीहें.


HM raises the bogey of Saffron Terrorism – टटका खबर\nHome Minister PC has raised once again the bogey of “Saffron Terrorism”. It is being done to minimise the real danger coming from Green Terrorism, Red Terrosism, and also White Terrorism. Though there is no “Saffron Terrorism” at present but the secular apathy and aversion to anything and everything associated with Hindus and Hinduism will one day succeed in creatingareal Saffron Terrorism. India is waiting for it !\nहरियर आतंकवाद का तरफ से लोगन के ध्यान हटावे खातिर केन्द्रीय गृहमंत्री पिछला दिने पुलिस अधिकारियन के संबोधित करत कहले कि देश में केसरिया आतंकवाद के पसार हो रहल बा आ देश के युवा वर्ग के एह राह पर भटकावे के कोशिश हो रहल बा. सरकार के एह नीति का खिलाफ भाजपा आवाज उठवले बिया आ कहले बिया कि आतंकवाद आतंकवाद होखेला ओकर कवनो रंग ना होखे कि ओकरा के हरियर, केसरिया, लाल, भा उज्जर आतंकवाद का श्रेणी में राखल जा सके.\nबाकिर एहू अनेसा से इन्कार ना कइल जा सके कि अगर सेकूलरिज्म के मतलब हिन्दू आ हिन्दूत्व से जुड़ल हर बाति के गलते ठहरावल होला त देर सबेर कांग्रेस के आ सेकूलर लोगन के मनोकामना पूरा होइये जाई आ बहुते संभव बा कि साँचहू एह तरह के आतंकवाद पनप जाव. कमजोर से कमजोर आदमी के अगर कोना में घेर के ओकरा चेहरा पर वार कइल जाव त उहो अपना काबू भर विरोध करबे करी.


पहिला भाग - ई कईसन अगुवाई होता ? - JaiBhojpuri.com\nपहिला भाग - ई कईसन अगुवाई होता ?\nPosted by नबीन भोजपुरिया ( NB ) on September 14, 2012 at 2:14am\nअगुआ - एह शब्द के माने सभका पता होई , आ अगुआ अगर सर्वनाम ह त अगुवाई क्रिया कहाई । हम ब्याकरन नईखी सिखावत हम त बस ई कहल चाहत बानी की भोजपुरी भाषा के अगुवाई करे वाला अनघा लोग बा बाकि ई कईसन अगुवाई होता की चिचिलईलो प आवाज खलिहा चिचिलाये वाला के काने मे ले जाsता केहु अउरी नईखे सुनत ? आखिर ई कईसन अगुवाई ह ?\nआजु सबेरवे नाया अंक मिलल ह एगो भोजपुरी पत्रिका के , ओह मे एगो लेख पढनी ह , भोजपुरी के बारे मे रहल ह , भोजपुरी के संविधान मे शामिल होखे के चाही ओकरा खाति तर्क रहल ह आ भोजपुरी शामिल हो जाई त ओह से हिन्दी के कवनो नुकसान ना होई एह प कुछ तर्क दिहल गईल रहल ह ।\nहम साफ साफ तर्क प आवत बानी कि " भोजपुरी के आठवा अनुसुची मे काहे शामिल करे के चाही के बारे मे तर्क " -\n1- लोक सेवा संघ आयोग के इंतहान भोजपुरिया लोग भोजपुरी मे दे सकेला हम बी ए भा एम ए हिन्दी इतिहास समाजशास्त्र दर्शनशास्त्र भा अउरी कवनो बिषय से( भोजपुरी छोड के ) कईले होखब आ हमरा खाति ई छुट बा की हम भोजपुरी मे इंतहान दे सकेनी तबो हम भोजपुरी मे ना देब ! आखिर काहे ना देब ? त ओकर कारन ई बा की हम भोजपुरी बोलेनी , हम भोजपुरी लिख सकेनी हम भोजपुरी बुझि सकेनी बाकी हम भोजपुरी के मानक नईखी जानत , हम प्राईमरी जुनियर स्कुल , हाईस्कुल , इंटर , बी ए , एम ए मे भोजपुरी नईखी पढले । जब ले ई शुरुवाती शिक्षा के विषय ना बनी त पाल पुतई प चढाई के भसवला से का फायदा ? 2- भोजपुरी फिलिम दुरदर्शन आ राष्ट्रीय चैनल प देखावल जा सकेला आछा ई बतावल जाउ की एह से का होई ? जवना सिनेमा के आपन सेंसर बोर्ड नईखे ओह के दुरदर्शन आ राष्ट्रीय चैनल प देखा के ई लो का साबित कईल चाहत बा लो ? एह ले नीमन त जवन भोजपुरी चैनल बा ओह के नीमन से चलावे के आ नीमन चलावे के निहोरा ई लो करित आ जहा ले राष्ट्रीय चैनल के बात बा त हम जी सिनेमा प कई हाली भोजपुरी फिलिम देखले बानी बाकी उ साउथ के डब रहेला । त एजुगा जरुरी बा सिनेमा के नीमन करे के ओकरा खाति कुछ बेवस्था करे के ओकरा खाति सेंसर बोर्ड बने जवन खांटि भोजपुरी के होखे । तब नु कुछ बात बनी । आहे प गरई धईल हमरा नईखे बुझात ।\n3- भोजपुरी फिलिम के राष्ट्रीय पुरस्कार नईखे मिल सकत हम बतावल चाहब की 2009 ले ई बात सांच रहल ह की भोजपुरी फिलिम के राष्ट्रीय पुरस्कार ना मिल सकत रहल ह बाकी 2009 मे एगो नियम आईल जवना के हिसाब से भोजपुरी फिल्म के भी अब कम्प्टीसन मे राखल गईल बा । बाकि बात ई बा की का भोजपुरी मे ओइसन फिलिम बनत बाडी स ? पुरस्कार त रोई रोई के नाचि नाचि के भोजपुरी के दुआरी ले आई जे फिलिम बढिया रही । अब टेढ-बम्बक फिलिम बनिहन स त का राष्ट्रीय पुरस्कार मिली ? भोजपुरी फिलिम वाला त अपने मे ईनाम बांटे लन स आ गील होलन स आ ओकनी खाति उहे मय बा त फेरु कवन आ कहवा के राष्ट्रीय पुरस्कार ?\n4- भोजपुरी के साहित्य के बिकास खाति आर्थिक सहायता जे खोंखे के उ त खोंखतो नईखे बाकी सरकार से दाम अईंठे खाति भोजपुरी के आठवी अनुसुची मे ठेले के ई प्रयास कहा ले सही बा ? हम बतावल चाहब की बिहार मे भोजपुरी संस्थान जवन की भोजपुरी के साहित्य खाति बनल बा आ दिल्ली मे भोजपुरी मैथिली संस्थान भोजपुरी आ मिथिला के कला संस्कार संस्कृति के बिकास खाति बनल बा त लोग एह कुल्हि से काहे नईखे नाफा लेत ? बिहार मे बा दिल्ली मे बा बाकि यु पी मे नईखे ( कम से कम हमरा नईखे मालुम ) त फेरु केहु के काहे नईखे बकार निकलत की युपियो मे होखे के चाही ? आ बा त नीमन से चलो । का एकरा बेरी मय जाना गुंगी सधले बा ?\n5- साहित्य के क्षेत्र मे पुरस्कार ईनाम ज्ञानपीठ लेखा भोजपुरी मे अब ले का लिखाईल बा , भोजपुरी मे के के लिखत बा , भोजपुरी मे कब कब लिखाईल बा , गद्य कतना बा पद्य कतना बा कहानी काथा , निबन्ध , दोहा सोरठा चौपाई गजल कविता काव्य महाकाव्य , का लिखाईल बा केने बा के के लिखले बा जईसन चीजन प काम केहु ना करी बाकी सोझे सोझे ज्ञानपीठ के लेमनचुस देखाई । ई कहा ले सही बा ? का नईखे लागत की आजु जे भोजपुरी के साहित्यकार लो बा ओह लोगन के जुटान होखे ओह लोगन के काम जवन अब ले भईल बा ओह के जुटान होखे ओह के प्रचार प्रसार होखे ? एजुगा त दु कवना गायक के त दु कवना गायिका के दुउ का दु का घोषित करे से फुरसतिये नईखे मिलत त साहित्य माने त इहे नु भईल की चोंचा प झुलुहा झुलावs ता लो ? अउरी कुछ खास नईखे ओह लेख मे , भोजपुरी के आठवा अनुसुची मे शामिल करे खाति दिहल कुल्हि मय दलील मे 20 करोड से बेसी भोजपुरिया लोग बाटे जईसन बात कहल गईल बा , आ ई कुल्हि बात हति चुकी लईको जानत बा बाकि एजुगा बात ठोस आधार आ कारवाई के होखे के चाही , कुछ अईसन चीझु के जवना से भोजपुरिया लोग के ई बुझाउ की भोजपुरी के आठवा अनुसुची मे शामिल कईला से क्षेत्र भाषा आ लोगन के नाफा होई । हमरा देखे से जवन कुछ बुझाता उ कुछ अईसन बा -\n1- भोजपुरी मे पढाई लिखाई खउराहवा दल / गदाहवा पाटी ( केजी -1 भा लोर केजी ) से ले के जुनियर स्कुल , हाईस्कुल , बी ए , एम ए , रिसर्च ले होखे के चाही ।\n2- भोजपुरी क्षेत्र चुकि कृषि प्रधान क्षेत्र ह खेती बारी वाला क्षेत्र ह एह से , हाईस्कुल , इंटर से ले ले एह क्षेत्र मे जतना बिश्वबिद्यालय बाडन स ओह मे खेती बारी ( 10 कृषि से , 12 कृषि से बी एस एजी , एम ए सी एजी ) प पढाई भोजपुरी मे होखे के चाही आ एह लोगन के भोजपुरिया इलाका मे नोकरी लागे के चाही ।\n3- भोजपुरी मे प्राईमरी से पढाई होई त फेरु ओहि हिसाब से मास्टर लोगन के भकेंसी , किताब कापी छपाईल आ भोजपुरी के नाव प ढेर लोग पढे मे ना लजाई ।\n4- भोजपुरी मे अईसन पढाई लिखाई होखे त फेरु रोजगार गते गते आपन जगहि एहि क्षेत्र मे बनावे लागी ।\n5- फिल्म खाति एगो सेंसर बोर्ड बने के चाही चुकि भोजपुरी क्षेत्र कवनो राज्य सरकार के जिम्मे ना आवेले एहि से केन्द्र एह के आठवा अनुसुची मे ले के दुनो राज्य से बतिया के फिल्म जगत के भला कई सकेला । शिक्षा आ खेती बारी के क्षेत्र मे भोजपुरी के आधिकारिक रुप मे शुरुवात सिनेमा के एगो नया दिशा आ दसा दे सकेला ।\n6- भोजपुरी के संगे सबसे बडहन कमी ई बा की ई भाषा अभी ले शिक्षा आ रोजगार ( सिनेमा के छोड दिहल जाउ त ) के भाषा नईखे बनि पावल , सरकार सोचत बिआ की एह मे सिनेमा बनते बा एह से एकरा खाति कुछ कईला के का काम बा , जबकि सिनेमा के हाली मय लो जानत बा , आ शिक्षा , रोजगार के भाषा बने खाति यु पी आ बिहार के सरकार के संगे संगे अगुवाई करे वाला लोगन के जमीन धरे के परी काहे की ई कुल्हि चीज अईसन बा जवन जमीनिये प होई हावा मे ना ।\n7- आजु जहवा लोग गांव से शहर जाता काहे की कमाये खाये के हिसाब अब गांव प नईखे बनत , त एह समय मे जरुरी बा की भोजपुरी के अगुवाई करे वाला लोग एह लोगन के बीचे आओ एगो माहौल बनाओ की का का करे के बा आ कईसे कईसे होई ।\n8- भाषा बरिआर होई , सरकार से समर्थन मिली , लोग पढी लिखी , खेती बारी मे बैज्ञानिक तौर तरिका आई , एह से कम्पनी अईहन स कम से कम खान पान से जुडल कम्पनी त गारंटी से अईहन स , काहे की पंजाब कवनो समुन्दर के किनार प नईखे , आ फेरु ई त अईसन क्षेत्र ह जहवा मजदुर से ले के डाईरेक्टर ले जनम ले ले त फेरु ?\n9- आठवी अनुसुची मे शामिल करे खाति जब ई कुल्हि सोझा आई त फेरु नेतवन के तरहा चटकी आ ओकरा बाद देखी , जवन जवन मांग उपरा अगुवा लो कईले बा उ मय गते गते एह मे आवे लागी ।\n10 - आठवा अनुसुची खाति बात अईसन होखे जवन जमीन से जुडल होखे , हावा मे खावा काटला से ना गडहे बनी ना बनी डीह ।\nई कुल्हि अईसन चीझु बा जवना के हमनी के सोचे के होई , ई जवन आठवा अनुसुची मे शामिल होई की ना होई की होखे के चाही आदि चीझु त बडले बा बाकी ओह ले पहिले क्षेत्र भाषा आ लोगन के कईसे बरिआर कईल जाउ कईसे नीमन कईल जाई ओह के सोचे के जरुरत बा । लोकसेवा संघ आयोग मे भोजपुरी अईला से केहु आई ए एस पी सी सी ना हो जाई ओह खाति पढे के पडी ओह खाति पढे के माहौल बने के चाही ओह खाति भोजपुरी शुरु से होखे के चाही । रोजगार आ पढाई लिखाई एक संगे चलेले आ ई तब ले ना होई जब ले लोग एह बात के बुझि ना आ बुझि कब जब कुछ देखी आ देखि कब जब ओह लोगन के बीचे जाईल जाई ।\nत फैसला ओह लोगन के करे के बा जे भोजपुरी के नीमन खाति सोचत बा , बाकि खावा काटे के त सभे काटे मे लागल बा ।\nTags: अगुआ, अनुसुची, आठवा, भोजपुरी, संविधान Like 14 members like this\nComment by Ashutosh Ranjan on September 14, 2012 at 9:45am नवीन भाई प्रणाम,\nबहुत संतुलित, गंभीर आ विश्लेषित आलेख.\nभोजपुरी के आठवी सूचि में शामिल होखही के चाँही.आ इ भईला से जवन जवन फ़ायदा होई ओहकर उल्लेख सही में काबिले तारीफ़ बा.\nओह लेख के जिक्र आ ओह बात के बढ़ावत राउर जिक्र....साँचहू बात होखे त जमीनी बात भईला से बात में वजन त अईबे करेला.\nअब सब के आपन आपन कहे के सोंचे के तौर बा तरीका बा....शायद इ समय आवाज उठवला के बा....हाँ आवाज में दम त होखही के चाँही...आ ओह दृष्टीकोन से राउर बात बहुत जायज बा.\nशायद इहे कुलही कारण बाड़ी सन जे चिदंबरम साहब के जुबान पर भोजपुरी त आईल लेकिन शिंदे साहब के मौक़ा ही ना मिलल एह सत्र में, आ शायद मामिला के गंभीरता भी या त सरकार लगे ढंग से ना चन्हुपल भा सरकार एह्कर गंभीरता के गंभीरता से लेवे के ही नईखे चाहत......खैर अभी तक के घटनाक्रम पर नजर दालाल जाओ त जेह तरीका से एह मुद्दा के उठावल जा रहल बा, जवन तरह से प्रजेंटेसन हो रहल बा ओहापर अंगूरी त उथल लाजिमी बा काहे से की नेता लोग वोट बैंक त समझ रहल बा लेकिन ठोस कार्रवाई के अभी हाल फिलहाल में चानस मिले में संदेहे लागत बा.\nहालांकि इ बात भी ओतने सांच बा की भोजपुरी भाषा के सम्रीधी खातीर जमीनी स्तर पर भी ढेर कुछ कईल जरुरी बा .\nहालांकि हम इहो जोड़ल चाहेम की कवन पाहिले आ कवन बाद में के फेर में पडला ले निमन बा की दुनु साथे साथे होखो.....दुनु के आपन आपन महत्वा बा, जरुरत बा, आ कम से कम दुनु एक दूसरा के विरोधाभासी नईखी सन....जेकरा जवने बुझाय तवने करो..लेकिन प्रयास हमेशा भोजपुरी के बंचावे के भोजपुरी के बढ़ावे के, भोजपुरी के स्म्रिधि के होखे के चाँही....\nहमनी आम भोजपुरिया त जुग्नुवो के चनरमा माने के तैयार बानी जा..बशर्ते की राह सही देखावत होखे......तनी कमे नु लौकी लेकिन मंजिल पर त आदमी चन्हुपी नु? लेकिन जे भी मंजिल भटकावे के कोशिश करी, गलत राही पे ले जाए के कोशिश करी ओयिसन टार्च से भी दूर रहला के काम बा...अब इ समझे बुझे के अपने बा.\nराउर दुसरका भाग के इंतज़ार रही.\nजय भोजपुरी Comment by संजीव सिंह on September 14, 2012 at 10:05am नवीन भईया प्रनाम,\nदेखी कवनो बतकही प सभकर आपन एगो अलग राय होला, अउर खास कर के ऐह घरी अगर कही भोजपुरी के बात होत बा त ऐह भाषा के आठवी अनूसुची मे घुसावे के बारे मे बात जरूर होत बावे। हम मानत बानी कि ई कईल जरूरी बावे बकीर अभी भोजपुरी खतिरा ओहू से बेसी अउर बडका समस्या मुँह बवले आगा खाडा बावे। समस्या ऊहे बावे “मानक”। हमरा ई लागेला कि भोजपुरी के आठवी अनूसुची मे शामिल होखे से पहिले आपन एगो मानक तईयार करे के चाही। काहेकि प्राथमीक शिक्षा के संगे भोजपुरी के जुडाव मे शायद सबसे बेसी ऐह “मानक” के ही अडंगा बावे।\nसमस्या अउर समाधान के संगे-संगे बतलावत राउर ई लेख वाईक बहुत बढिया लागल। अउर हम चाहेम कि भोजपुरी के अगुआ ले ढेर ना त कम से कम ऐह लेख के एक बेर जरूर पढो। ई गारंटी बावे कि ढेर नाहीयो होखी तबो थोडकी सा जरूर ओह लोग फायदा होई।\nजय भोजपुरी Comment by Anoop Srivastava on September 14, 2012 at 2:00pm नवीन जी प्रणाम आ जय भोजपुरी,\nबहुत नीमन ढंग से आ विस्तार से सगरो बाति एक क्रम से धइले बानी ....भाई आशुतोष जी आ संजीव जी के साथे हमहूँ रउरी एकहक बाति से सहमत बानी, आ विश्वास करत बानी कि, राउर ई लेख ए मंच के अभियान के दिशा में एक सार्थक भूमिका अदा करी ..... धन्यवाद आ जय भोजपुरी ।


गंगा आ घाघरा के पानी बढ़ाव पर – टटका खबर\nबलिया जिला में घाघरा आ गंगा के पानी तेजी से बढ़ल जात बा. बुध का दिने बिल्थरारोड में घाघरा नदी के पानी खतरा का निशान से महज 22 से॰मी॰ नीचे रहि गिल बा. तुर्तीपार-हाहा नाला बंधा ले चहुँपल पानी से सैकड़ो एकड़ जमीन डूब चुकल बा.\nगंगो नदी के पानी हर घंटा तीन से॰मी॰ के रफ्तार से चढ़ल जात बा. बुध का दिने गायघाट पर पानी के लेवल 53.790 मीटर रहुवे. बढ़त पानी के दबाव में कई जगहा कटान शुरु ह ो गइल बा. शिवपुर कपूर दीयर के सेमरिया डेरा, मझरोट के डेरा, बिंद बस्ती, मल्लाह बस्ती, शेष जगदीशपुर, शेष नरदरा, दामोदरपुर, भुसौला, बहुआरा वगैरह के लोग दहशत में जीयत बा.\nTags: बलिया, बाढ़


भोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइल | mumbai - News in Hindi - First Eye News\nHome उत्तर प्रदेश भोजपुरी स्पेशल- गायक बन गइले नायक, भोजपुरी सिनेमा अपना समाजे से कटि...\nभोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइल | mumbai – News in Hindi\nसमृद्ध साहित्य के विरासत, बहुरंगा संस्कृति के परंपरा आ आपन सरोकार के दम प अपार विस्तार पावेवाला भासा भोजपुरी के सिनेमा आपन जमीन, आज के समाज, संस्कृति आ साहित्य से केतना दूर बा, भा ई कहीं कि कइसे एकदम दोसरका राह के राही बा, एकरा के जाने खातिर तनिका सा, संछेप में ही सही, इतिहास प नजर डालल जरूरी बा. बात के सुरुआत ओह घरी से, जवना समय में भोजपुरी में सिनेमा बनावे के बात चलल सुरू होखल रहे. ओह घरी के बातचीत में कई गो ओरछोर निकलत रहे सिनेमा खातिर बाकि कुल छोर एने से ओने बिखरल रहत रहे, सभकर मिलान ना हो पावत रहे. जब भोजपुरी में सिनेमा बनावे के सोचल जात रहे, ओकरा पहिलहीं इ बात साबित हो चुकल रहे कि भोजपुरी एगो अइसन भासा हियअ, जेकरा के हिंदी समाज आसानी से समझेला भी आ खाली समझेला ना बलुक ओकरा से अपना के जोड़ के आनंदित भी हो सकेला.\nपहिले भी बनल रहल ‘नदिया के पार’\nदेस के आजादी मिलला के एके साल बाद 1948 में एगो फिलिम बनल रहे-नदिया के पार. दिलीप कुमार हीरो रहनी. ओह सिनेमा में देवरिया के रहनिहार मोती बीए गीतकार रहनी. उहां के नदिया के पार खातिर भोजपुरी में गीत लिखनी. हिंदी सिनेमा में पहिलका हाली आईल ओह भोजपुरी गीतन के देस में लोकप्रियता मिलल रहे. बाकि बात उहवां से आगे बढ़ ना पावत रहे. सिनेमा में भोजपुरी के नया मुकाम मिल ना पावत रहे. अनेक लोग अपना तरीका से प्रयास में लागल रहे, एक-दोसरा से संपर्क करत रहे कि कवनो तरीका से भोजपुरी में सिनेमा बने सुरू त होखे. ओकरा में एगो नाम रहे नजीर हुसैन के. नजीर अपना समय के खूब लोकप्रिय चरित्र अभिनेता रहनी.\n‘हे गंगा मइया तोहे पियरी चढ़इबो’उहां के एगो ओह समय के भोजपुरिया समाज प एगो कहानी लिखनी आ निर्माता लोग से मिले सुरू कइनी कि हम आपन भासा भोजपुरी में सिनेमा बनावल चाहत बानी. बिमल रॉय के पास भी कहानी ले के पहुंचनी. सभका के उनकर कहानी पसंद आवत रहे, सिनेमा बनावे खातिर कई गो निर्माता लोग तइयार भी भइल बाकि सभकर इ सर्त रहत रहे कि फिलिम भोजपुरी में ना, बलुक हिंदी में बनो. नजीर हुसैन एकरा खातिर तइयार ना रहले. नजीर धैय रखले, लगातार लागल रहले, आपन भासा से लगाव राखेवाला देस के पहिलका राष्ट्रपति डॉ राजेंद्र प्रसादजी के पहल प ओह समय के बड़ कारोबारी बिसनाथ साहाबादीजी तइयार भइनी, आ भोजपुरी के पहिलका फिलिम बनल- हे गंगा मइया तोहे पियरी चढ़इबो. ओकरा बाद के कहानी सभके मालूम बा. एक के बाद एक, एक से एक सिनेमा आवे के सिलसिला सुरू भइल. लागी नाहीं छुटे रामा, बलम परदेसिया, धरती मइया, गंगा किनारे मोरा गांव… अइसन ढेर फिलिम. सभ खूब लोकप्रिय भइल.\nइतिहास के एह छोट बात के सुरू में चरचा एह से भइल, काहे कि एकरा से ई साफ हो रहल बा कि नजीर हुसैन केतना संकल्पित रहनी आपन भासा में सिनेमा बनावे खातिर कि उ आपन समय में हिंदी के अभिनेता रहनी, उनकर लिखल कहानी प हिंदी में सिनेमा बनावे खातिर निर्माता लोग तइयार भी रहे बाकि उ भोजपुरी में ही बनववनी.\nलुटअ, गोली देवरा के टाइम\nअब तनी आज के भोजपुरी सिनेमा प बात करल जाव. जादे पहिले ना जाइल जाव, बस पिछिलका दु दसक के भोजपुरी फिलिम के नांव ही देखल जाव. लहरिया लुटअ ए राजा, मार देब गोली-केहू नाही बोली, देवरा सतावेला… अइसनके नाम मिली, ना त मर्द, हीरो, जख्मी, हिंदुस्तानी, नगीना… जइसन नांव. मोटा-मोटी, एही दु कटेगरी के जादे से जादे नांव मिली, चाहे कुंठित नांव, हिंसक नांव चाहे हिंदी सिनेमा के सीधे-सीधे नांव.\nअब सिनेमा के देखीं. हिंसा-सेक्स में डुबावल एह सिनेमा के पात्र चूकि भोजपुरी बोली त ओकरा खातिर गांव के सीन देखा के भरल जवानी में हीरो के धोती पहिरल देखावल जाई.\nअनपढ़, गंवार, एकदम अनाड़ी ओकर गुन के रूप में देखावल जाई. इहो हो सकेला कि जवन गांव भार घर देखावल जाई, ओह में नल ना दिखो बलुक चापाकल दिखो, तालाब में नहात लोग दिखो, खटिया-ढेकी दिखो. सबकुछ एकदम 30-40 साल पहिले के आ ओही में बीच में अचानके आइटम डांस सुरू हो जाई.पब-बार संस्कृति दिखे लागी चाहे एकदम अचानक बाईजी के जमाना के नाच.जसहीं अइसन दृस्य दिखे त समझ जाईं कि इहे फिलिम के मूल ह.\nगावत गावत हीरो बने के दौर\nअब जे लोग भोजपुरी समाज के, गांव-गिरांव के बनाव-बिगड़ाव देख रहल बा, उ कपारे हाथ ध के सोची कि भाई सूचना-तकनीक के जुग में त हमार गांव, सहर लेखा बन रहल बा बाकि ई कवन गांव के मामला बा. कवन गांव में जवान लोग अबहियो भरल जवानी में धोती-कुरता पहिर के घूम रहल बा. कवन गांव में गांवे के लईकी से लईका प्रेम क रहल बा, खुल्लम खुल्ला एलान क रहल बा, गांवे के लइकी से बियाह क रहल बा. ई कुल फिलिम के बात नइखे होखत.\nकुछ फिलिम मिली, जे एह कुल के असर से दूर दिखी बाकि अधिकतर भोपजुरी फिलिम के फार्मुला इहे मिली. अब दोसरका चीज देखीं. जे हीरो आई, ओकरा के लोग पहिले से जान रहल बा कि ई गायक ह. गावत-गावत हीरो बन गईल बा जबरदस्ती. मनोज तिवारी, दिनेस लाल जादव निरहुआ, पवन सिंह, खेसारी लाल जादव, कल्लू जईसन गायक लो हीरो बनल दिखी. भोजपुरी सिनेमा हीरो के अकाल से गुजरत दिखी चाहे कहीं अकाल में राखल गईल महसूस होखी. गायक लो त हीरो बनते रहे, अब ओकर उलटा भी हो रहल बा, भोजपुरी फिलिम के हिरोईन लो गायिका बने भी सुरू हो गईल बा. आटो ट्यून के दम प. एकर सबसे नमूना उदाहरण बाड़ी अक्षरा सिंह, जे पहिले हिरोइन रहली बाकि अब गायिका के रूप में स्टेज सो भी करे सुरू कईले बाड़ी.\nमोटा-मोटी रूप में ई भोजपुरी सिनेमा के अभी के हाल बा. एकरे के नयका दौर कहल जाला. नवका हीरो लोग, जे गायक से नायक बनल बा, इहे दौर के सूत्रधार, कर्णधार, सुपरस्टार बने खातिर, ओकर कुल श्रेय अपना खाता में लेबे खातिर आपसे रगरा भी करत रहेला.\nपूरबिहा के मीठ धुन कहां गइल\nजवन भोजपुरी सिनेमा खातिर चित्रगुप्त, एसएन त्रिपाठी जइसन संगीतकार लोग संगीत देत रहे. मन्ना डे, महेंद्र कपूर, लता मंगेसकर, आसा भोसले, मोहम्मद रफी, तलत महमूद, किसोर कुमार, मुकेस जइसन गायक लो गाना गावत रहे, ओह भोजपुरी सिनेमा के नयका दौर इहे बा कि कुल गायक लो अपना के नायक बनावे खातिर ओकरा के अपना दायरा में समेट के रख देलस. बाकि कब्बो जे गलती से मनोज तिवारी, रवि किसन,पवन सिंह, निरहुआ,खेसारी, कल्लू से कबो सवाल पूछ देब कि रउआ सभ एह नयका दौर के सूत्रधार-सुपरस्टार हईं जा त नया दौर में ई भोजपुरी सिनेमा थोक के भाव बनि के भी सिंगल स्क्रीन सिनेमाघर तक काहे सिमट गईल. उहो में गिनल-चुनल-फिक्स सिनेमाघर तक. काहे ना कवनो सिनेमा अब ले मल्टीप्लेक्स ले पहुंचल? एकर जवाब उ लोग दिही कि भोजपुरी के हीन समझल जाला, भाव ना देबल जाला, भेदभाव होला इहे से. उ लोग के अइसन कहनाम के सच से कवनो वास्ता ना होला.\nसच्चाई ई बा कि आज भोजपुरी साहित्य-संस्कृति आपन नया जमीन तलास के नया विस्तार पा रहल बिया. नया-नया प्रयोग से नया विस्तार हो रहल बा. बाजार भी भोजपुरी प नजर रखले बिया, सहयोग क रहल बिया. हां, बाकि भोजपुरी सिनेमा के अपनावे खातिर ना नया लोग तइयार बा, ना बाजार.\nसमय- समाज से रिस्ता\nएकरा पाछे कई गो वजह बा. जेकरा में एगो प्रमुख वजह ई कि भोजपुरी सिनेमा अपना समय के समाज, साहित्य,संस्कृति से दूर—दूर तक वास्ता नइखे रखले. सांस्कृतिक धरातल प देखीं त भोजपुरी के फैले में गीत—गायन के बड़हन भूमिका रहल बा. खास कई के पारंपरिक लोकगीतन के. बाकि अगर हाल के सिनेमा के देखीं त भोजपुरी के ई पारंपरिक लोकगीतन के दुनिया आपन पहचान भा खूबसूरती के साथ ना दिखी. भोजपुरी के पहचान ओकर संस्कृति से बा. छठ एगो बड़ परब ह पुरबिया समाज के. छठ प कवनो सिनेमा बढ़ियां आज ले ना बनल. भोजपुरी के पहचान ओकर नायकन से बा. वीरता के कथा, प्रेम के कथा, सरोकार के कथा भोजपुरिया जनमानस में पीढ़ी से बा बाकि ओइसन कहानी भोजपुरी सिनेमा के बिसय नइखे. भोजपुरी समाज के ई खासियत रहल बा कि उ आधुनिक नजरिया के होला. उ कहीं भी जाला त देस—काल के अनुसार अपना के ढाल लेबेला. एही वजह से भोजपुरी भासी लोग देस के कोना—कोना में फैलल चाहे दुनिया के दोसर देसन में मजदूरी करे भी गइल त दोसरा से मेल—जोल बढ़ा के भी आपन सांस्कृतिक पहचान कायम कइलस. बाकि ई भोजपुरी सिनेमा के बिसय नइखे.\nभोजपुरी में अबो कालजयी साहित्य बा\nअब जवना सिनेमा संसार के ना आपन इतिहास से मतलब होखे, ना आज के समय से, उ सिनेमा जगत साहित्य—संस्कृति से केतना मेल बढ़ा पाई? जवना सिनेमा संसार के लोग पांडेय कपिल के लिखल भोजपुरी के कालजयी उपन्यास फुलसुंघी के नांव तक ले ना जाने चाहे जान के भी अजनबी बनल रहेला, ओह सिनेमा संसार से समकालीन साहित्य जगत काहे रिस्ता बनाई? जे फुलसुंघिये के ना जनलस चाहे ओकरा प कोसिस ना कईलस, उ सिनेमा जगत मृत्युंजय कुमार सिंह के लिखल टटका उपन्यास गंगा रतन बिदेसी भा सरोज सिंह के लिखल कहानी तेतरी के पढ़ के काहे खातिर ओकरा में सिनेमा के संभावना जोहे के प्रयास करी?


अर्थ बा त समर्थ बा ना त बेअर्थ बा – Anjoria\nअक्टूबर 3, 2011 भोजपुरी, लस्टम पस्टम\nहम भ्रष्टाचार के भविष्य के ले के निश्चिंत बानी. ई एकदम सत्य ह कि खाली हमनिये के देस में भ्रष्टाचार अउर भ्रष्टाचारियन खातिर तमाम संभावना आ सुविधा बा. हमनिये के ई हुनर हऽ कि हमनी का कतहियों, कबहुँओं करप्शन के बुनियाद रख सकेनी सँ. क्षेत्र चाहे राजनीति के हो, चाहे संस्कृति के. हमनी कदाचार के बीया उगाइये लेनी सँ. अपनहुँ खायेनी सँ आ सानहुवाला के खाये दबावे के पूरा मौका देनी सँ. ई त भ्रष्टाचार के पवित्र नियम ह कि दोसरा के मुट्ठी गरम कइला बिना आपन मुट्ठी गरम ना हो सके.\nआज करप्शन का नांव पर उहे लोग हो हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से चलि आ रहल बिया. लोग भ्रष्टाचार के विरोध करत समय ई ताक में लागल रहेला कि उनका कब मलाई के परमानेंट सोर्स मिल जाई. अइसन होतहीं ऊ लोग भ्रष्टाचारियन के जमात में शामिल हो जाई. देश में भ्रष्टाचारी लोगन के संख्या एही से बढ़ रहल बा आ बढ़त रही. कुछ लोग त करप्शन के विरोध एह से कर रहल बा कि चर्चा में आ जाई. ऊ भ्रष्टाचार के संस्कृति के मुखालिफ ह लोग आ कहीं जे अगर उनुका करप्शन पर कुछबोले के कह दिहलजाउ त एकतरफा बतियाई लोग. ओकरा गहिराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनुका अङ्ही ना आवे. ई बौद्धिक बेईमानी ना त अउर का हऽ ?\nभ्रष्टाचार के संस्कृति के रोजे नया आयाम देबे में हमनी के जन हितैषी राजनेता लोग महत्वपूर्ण योगदान कइले बा लोग सत्ता पावे के ई मतलब ना होला कि आप हमेशा जनते का बारे में सोचीं आ उनका सुख दुख के खयाल राखीं. अपना आ अपननो का बारे में सोचे के पड़ेला. पइसा कहाँ से आई, कइसे आई, एह पर गहन मंथन करे के पड़ेला. तमाम तरह के योजना बनावे के परेला. गाँव के भले बुझाउ कि सत्ता में रहि के पइसा कमाइल बहुते आसान हऽ, पर वास्तव में ई बेहद मुश्किल काम हऽ. बैलेंस बना के चले के होला. छवि साफ सुथरा रखे के होला. चेहरा के रूप प्रतिरूप के साधे सँवारे के होला. अगर विधायक चाहे मंत्री बाड़े त जनता के नजर में रहे पड़ेला. एक बेर पद से हट गइले त केहु ना पूछे. सोचीं केतना कठिन काम हऽ. छविओ बनावे के होला आ पइसो. हालांकि बड़का तबगा के लोगवन खातिर मुश्किल तनी कम बा. जइसे अफसरन खातिर ई रास्ता तनी असान बा. घोटालन में नेता जल्दी आवेला लोग, अफसर बाद में. हालांकि फँसेला दूनों में केहु ना. ना बड़का मछरी ना छोटका सिधरिया. आ केंकड़न के त चान्दी बा. भ्रष्टाचार के केकड़ा हर जगहि मौजूद बाड़े सँ. एहि से ई दोहरा रवैया बन होखे के चाहीं. करप्शन के बन कइसे कइल जाउ. आ एगो बात अउरी बा कि जे दू चार आदमी ईमानदार रहिये गइल त का होई. बस अतने न लोग कही, फलनवा बड़ा इमानदार रहले. एहसे कवन पद्म पुरस्कार मिल जाई. ई पुरस्करवो ऊ बेइमनवां ले जइहें सँ. एह से आटा चाउर आ माटी के तेल मिली ना. ऊ त ओकरे मिली जेकरा लगे अर्थ बा ना त सब बेअर्थ बा. जे सांच कहीं त हमनी के ई भ्रष्टचारियन के सभ्यता संस्कृतिओ के नायक बना देले बानी सँ. एगो बात त तय बा कि भ्रष्टाचार बढ़ी त अर्थ व्यवस्था के रफ्तार बढ़ी. अब केहु दु नम्बर से पइसा कमाई तबे नू आलीशान बंगला बनवाई ना त ईमानदारी से कमाये वाला त पाँच सौ हजार वर्गुफुट के फ्लैट बैंक लोम ले के कीनी आ ओही के चुकावत मरि जाई. जब खबर आवेला कि भारत के रुपिया स्विस बैंक में जमा बा त मन गदगद हो जाला. विदेशी लोग दाँत से अंगुरी दबा के कहेला, “ओह, इंडिया ज सो रीच.” ई जान जाईं कि भ्रष्टाचार के बिना हमनी का, माने हमार देश, वर्ल्ड पावर ना बन सके.


सातवाँ विश्व भोजपुरी सम्मलेन में सम्मानित भइली गुंजन पन्त आ नेहाश्री – Anjoria\nसातवाँ विश्व भोजपुरी सम्मलेन में सम्मानित भइली गुंजन पन्त आ नेहाश्री\nहालही में दिल्ली में पुर्वान्चल एकता मंच के आयोजित 7वाँ विश्व भोजपुरी सम्मलेन में भोजपुरी कलाकारन के सम्मानित कइल गइल. सम्मान का बाद अपना संबोधन में गुन्जन पन्त खुशी जतवली कि गैर भोजपुरी होखला का बावजूद भोजपुरी से जवन मान-सम्मान आ प्यार उनुका मिलल बा तवना ला ऊ भर जिनिगी भोजपुरिया समाज के आभारी रहीहें.\nएह आयोजन में भोजपुरी सिनेमा के महानायक कुणाल सिंह, सुपर स्टार नायक मनोज तिवारी, पवन सिंह, चुन्नू सिंगापुरी, फिल्म निर्माता अभय सिन्हा, निर्देशक राजकुमार आर. पाण्डेय, नृत्य निर्देशक कानू मुखर्जी, आ अभिनेत्री अंजना सिंह, संगीता तिवारी, सीमा सिंह अउर नेहाश्री सिंहो के सम्मानित कइल गइल.\nराजस्थान के स्टार अभिनेत्री नेहाश्री सिंह के “पुर्वान्चल गौरव सम्मान” से सम्मानित कइल गइल जिनकर फिल्मी कैरियर के शुरुआत भोजपुरी हिट फिलिम “साजन चले ससुराल” से भइल रहल.


देश के नवरत्न कलाकारन में शामिल बाड़े मनोज तिवारी – Anjoria\nदेश के नवरत्न कलाकारन में शामिल बाड़े मनोज तिवारी\nदेश के बहुते प्रतिष्ठित पत्रिका “इण्डिया टूडे” के नयका अंक में देश के प्रतिष्ठित आ असरदार लोगन के सूची प्रकाशित कइल गइल बा जवना में समाज के हर क्षेत्र से नौ नौ लोग के चुनल गइल बा. सिनेमा जगत से जुड़ल नौ गो असरदार लोगन में पहिला बेर कवनो भोजपुरी कलाकार के नाम शामिल भइल बा आ ऊ नाम हवे भोजपुरी सिनेमा के मेगा स्टार मनोज तिवारी के. एह सूची में अमिताभ बच्चन, रजनीकांत, आमिर खान, शाहरुख खान, सलमान खान, कैटरीना कैफ, प्रकाश झा, ए॰आर॰रहमान आ मनोज तिवारी के नाम बा. मनोज तिवारी का बखान में लिखल गइल बा कि ससुरा बड़ा पइसावाला से शुरु भोजपुरी सिनेमा के तिसरका दौर में एकरा के लोकप्रिय बनावे में मनोज तिवारी के खास योगदान बा. इहो कहल गइल बा कि जब बाकी लोग राजनीतिक छँटुआ अमर सिंह से दूरी बना लिहल तबहियो मनोज तिवारी अलग पूर्वांचल राज्य के गठन का मुद्दा पर दू महीना ले उनुका साथ पूर्वांचल के खाक छनलन. मनोज तिवारी के बढ़िया कार के शौकीन बतावत लिखल गइल बा कि उनुका लगे पहिले से फार्चूनर, लैंड क्रूजर आ मर्सीडिज बा आ अब आडी क्यु सेवन जल्दिये आवे वाला बा. लिखल गइल बा कि मनोज तिवारी रिश्तन के अहमियत जाने मानेले आ फुर्सत में दोस्तन का साथे क्रिकेट मैदान चल जालें.\nनिर्माता के सेफ करके चलेले सुनील सिन्हा\nकौन बनेगा करोड़पति अब भोजपुरी में\nOne thought on “देश के नवरत्न कलाकारन में शामिल बाड़े मनोज तिवारी”\nSandip Suman कहते हैं:\nअप्रैल 9, 2011 को 11:37 अपराह्न पर\nAmong Various Bhojpuri Artists Manoj Tiwary is one of the most valued person who still attached with the bhojpuria essence. Most of the other actors forgotten the originality of Bhojpuri but Manoj Bhaiya is still attached with it. This is the things inherited in you which should be maintained always for the flags always fly on the bhojpuri world.\nRegards and hats off to Manoj Bhaiya.


धूमधाम से भइल ‘मंगलफेरा’ के मुहूर्त – Anjoria\nधूमधाम से भइल ‘मंगलफेरा’ के मुहूर्त\nभोजपुरी फिल्म ‘मंगलफेरा’ का मुहूर्त पिछला दिने बहुते धूमधाम से अंधेरी म्हाडा में कुमार सानू के रिकार्डिंग स्टूडियो ‘सना’ में करावल गइल. एहमौका पर बहुते दिग्गज फिल्म के निर्माता गायत्री राठौड़ आ निर्देशक श्रीधर शेट्टी के बधाई देबे मौजूद रहले. फिल्म के निर्देशक श्रीधर शेट्टी कहले कि ‘मंगलफेरा’ में स्पेशल इफेक्ट का अलावे एगो अउरी नया तकनीक भोजपुरी में पहिला बेर इस्तेमाल कइल जा रहल बा.\nफिल्म के कहानी दर्शन राठौड़ के लिखल, पटकथा पियूश शाह आ श्रीधर शेट्टी के, आ संवाद मोहम्मद रफी खान के लिखल बा. संगीत रही राकेश त्रिवेदी के.\n( स्रोत : शशिकान्त सिंह)\nधूमधाम से ‘‘दबंग मोर बालमा’’ के मुर्हूत भइल\n‘‘मर्द हिम्मतवाला’’ के शुरुआत हो गइल


समाजवादी चिंतक जनेश्वर मिश्र के श्रद्धांजलि – टटका खबर\nसमाजवादी चिंतक जनेश्वर मिश्र के श्रद्धांजलि\nआरा में शुक का दिन केन्द्रीय मंत्री रहल आ समाजवादी चिंतक जनेश्वर मिश्र के पुण्यतिथि पर एगो स्मृति समारोह बोलावल गइल. एह मौका पर जनेश्वर मिश्रा के श्रद्धांजलि दिहल गइल. अध्यक्षता रामसकल सिंह भोजपुरिया आ संचालन उपेन्द्र पासवान कइलन.


Home बिहार बिहार में कोरोना से थोड़ी राहत! बीते 24 घंटे में 11407 नये...\nPrevious articleCM नीतीश की आपदा प्रबंधन समूह के साथ बड़ी बैठक आज\nNext article12 स्पेशल ट्रेनों की परिचालन अवधि में विस्तार, यात्रियों को मिलेगी राहत, देखें लिस्ट


बैरिया – टटका खबर\nहिंदू धर्म के ग्रंथन के जन-जन ले चहुँपावे में लागल गोरखपुर के गीता प्रेस के अध्यक्ष अउर बरीसन से ‘कल्याण’ पत्रिका के संपादक रहल राधेश्याम खेमका के निधन वाराणसी में अतवार का दिने हो गइल. 86 बरीस के खेमका जी कई दिन से बीमार रहनी. वाराणसी के केदारनाथ घाट पर अपना निवास पर उहाँ के\nद्वाबा के मालवीय कहाए वाला स्व॰ मैनेजर सिहं के बेटा आ कई कॉलेजन के प्रबन्धक सपा नेता नागेन्द्र सिंह के निधन अतवार का दिने दिल्ली में हो गइल. ऊ कुछ दिन से बीमार रहलें आ दिल्ली के एगो निजी अस्पताल में इलाज चलत रहुवे. अब उनकर पार्थिव शरीर सड़क मार्ग से उनका गाँवे करमानपुर ले\nनवहियन के लूटत बा प्रदेश सरकार\nभाजपा नेता सुरेन्द्र सिंह उ0प्र0 सरकार पर आरोप लगवले बाड़न कि छात्रवृति में बयान हलफी मांगि के सरकार लाखन रूपया बटोरि लीहलसि आ एहि तरे मास्टरी के नोकरी के नाम पर एक एक लरिकन से 70-70 जगही फारम भरवा के लालच देइ के अरबन रूपया बटोरि लीहलसि।सरकारी पार्टी के नेता आ मंत्री ठेके बाटला से


टटका खबर, अतवार, १८ अप्रैल – Anjoria\nअप्रैल 18, 2010 news in bhojpuri, टटका खबर\nमायावती के कोपदृष्टि मुख्तार भाईयन पर\nमुख्तार अंसारी आ उनका भाई अफजाल अंसारी के बसपा से निकाल दिहला का बाद अब ओह लोग के आमदनी के स्रोत सुखावे पर सरकार के नजर बा. ओह लोग से जुड़ल नवका धनपशुवन के खाता खँगालल जा रहल बा आ मामिला आर्थिक अपराध अनुसंधान विभाग के सँउपल जाई. पता ना का बात भइल कि कुछ दिन पहिले ले सबकुछ ठीक रहे आ अचके में बदल गइल? कहवाँ कवना लेन देन में गड़बड़ी भइल कि ओह लोग के ई दिन देखे के पड़ रहल बा.\nशशि थरुर के आशिकी उनकर विदाई करा दी बुझात बा\nजेकरा से शादी होखे के बात चलत रहे ओकरा खातिर सत्तर करोड़ रुपिया के सौगात जुटावे का बाद सबका निशाना पर आइल शशि थरुर के परेशानी बढ़े के संकेत बा. पार्टी के लोग नाराज बा कि शशि ऊ सत्तर करोड़ रुपिया सरेण्डर करावे के तइयार नइखन. चरचा बा कि शशि थरुर के मंत्री पद से हटा दिहल जाई. प्रधानमंत्री दिल्ली आ चुकल बाड़न आ आवते एह मामिला के निपटावे में लागल बाड़े.\nएक त काली अपने गोर ओहपर से लिहली कमरी ओढ़\nअनपरा के ५०० मेगावाट के यूनिट काल्हु ट्रिप कर गइल आ बन्द कर देबे के पड़ल. चालू करे में कम से कम तीन दिन लागी. एह चलते पहिलही से बिजली संकट झेलत प्रदेश के संकट अउरी बढ़ गइल बा. राज्य के हर शहर में काल्हु से अघोषित कटौती के दौर चल रहल बा.\nडा॰ अम्बेडकर के पुत्र प्रकाश अम्बेडकर भाजपा में\nदलित वोट खातिर हो रहल मारामारी का बीच भाजपा अब अपना खातिर एगो बड़हन प्रतीक जुटावे में लागल बिया. डा॰ भीमराव अम्बेडकर के पुत्र प्रकाश अम्बेडकर आ भाजपा अध्यक्ष नीतिन गडकरी के दोस्ती भाजपा के राजनीतिक ताकत बढ़ावे खातिर इस्तेमाल कइल जाई. महाराष्ट्र का राजनीति में हाशिया पर रहेवाला प्रकाश अम्बेडकर के एह गठबन्धन से राष्ट्रीय पहचान मिल जाई आ भाजपा उनका सहारे दलित मानस में आपन पैठ बढ़ावे के कोशिश करी.\nजापानी पर्यटक का साथे सामूहिक बलात्कार\nगया आइल २५ साल के युवती जापानी पर्यटक का साथे दू गो टेम्पो चालक समेत पांच गो बदमाश सामूहिक बलात्कार कइलें. बेचारी गेस्ट हाउस से एगो टेम्पो से स्टेशन खातिर निकलल त रास्ता में दोसरा टेम्पो पर सवार तीन गो आदमी ओकरा के रोक लिहलें आ दुनु टेम्पो के ड्राइवर का साथ मिल के ओकरा साथे सामूहिक बलात्कार कइलें. पुलिस तीन गो संदिग्ध अपराधी के गिरफ्तार कर लिहले बिया. पुलिस महानिदेशक आदेशदिहले बाड़े कि चौबिस घंटा का भीतर पांचो के गिरफ्तार कइल जाव आ स्पीडी ट्रायल चलावल जाव.\nप्रभाकरन के महतारी के भारत में उतरे ना दिहल गइल\nआपन इलाज करावे भारत आवे वाली प्रभाकरन के महतारी के हवाई जहाज से उतरे ना दिहल गइल आ उनका के वापिस लवटा दिहल गइल. हवाई अड्डा पर लिट्टे समर्थक नेता बड़हन संख्या में मौजूद रहलें. राजीव गाँधी के हत्या करावे वाला लिट्टे प्रमुख प्रभाकरन के श्रीलंकाई सैनिक अपना अभियान में मार दिहले रहलें.\nमनावल गइल चन्द्रशेखर के जन्म दिन\nकाल्हु बलिया में कई जगहा चन्द्रशेखर के जन्म दिन धूमधाम से मनावल गइल. उनकर बेटा नीरज शेखर अब समाजवादी पार्टी से बलिया के सांसद बाड़े तबहियो चन्द्रशेखर के बनावल पार्टी सजपा खतम नइखे भइल. कांग्रेसो का आफिस में चन्द्रशेखर के जन्म दिन मनावल गइल.\nन्याय प्रक्रिया कष्टसाध्य आ महँग होखला पर राष्ट्रपति के चिन्ता\nगुवाहाटी में एगो सेमिनार के संबोधित करत राष्ट्रपति प्रतिभा सिंह कहली कि बहुते चिन्ता के बात बा कि देश में न्याय प्रक्रिया बहुते महँग हो गइल बा जवना से समाज में असंतोष बढ़त बा. कहली कि कोशिश होखे के चाहीं कि न्याय प्रक्रिया सहज आ सस्ता हो पावे. न्याय प्रक्रिया में तेजी ले आवे खातिर सूचना संचार तकनीक के बेसी इस्तेमाल होखे के चाहीं.\nयूरोप में तीसरको दिने ना उड़ली सँ हवाई जहाज\nआइसलैँड का ग्लेशियर का नीचे ज्वालामुखी विस्फोट से आसमान में उड़ल राख के बदरी का चलते यूरोप का आकाश में तीन दिन से हवाई जहाज नइखी उड़त सँ आ करीब सतरह हजार से बेसी उड़ान रद्द कइल जा चुकल बा. लोग अब रेलगाड़ी से सफर करे के मजबूर बा. हवाई कम्पनियन के नुकसान आ रेल कंपनियन के फायदा हो रहल बा.\nसौरव गांगुली का सहारे कोलकाता के उम्मीद जिन्दा रह गइल\nकाल्हु के मैच में सौरव गांगुली के नाबाद ७५ रन का सहारे कोलकाता नाइट राइडर्स राजस्थान रायल्स के हरा के सेमी फाइनल में चहुँपे के उमेद जिन्दा राख लिहलस. ओने मुंबई इण्डियंस रायल चैलेंजर्स के ओकरा घर में हरा दिहलस. आजु का मैच में चेन्नई सुपरकिंग्स के मुकाबिला फिसड्डी किंग्स इलेवन से आ दिल्ली डेयर डेविल्स के मुकाबिला बरोबरी के डेक्कन चार्जर्स का साथे बा. सेमीफाइनल का दौड़ से राजस्थान रायल्स आ पंजाब किंग्स इलेवन बाहर हो चुकल बा.


दिलजले के पोस्ट प्रोडक्शन काम तेजी पर – Anjoria\nभोजपुरी के सबले सफल निर्माता रामाकान्त प्रसाद के नयकी भोजपुरी फिल्म “दिलजले” के शूटिंग पिछला दिने मुंबई का लोकेशन पर पूरा कर लिहल गइल आ अब ओकर पोस्ट प्रोडक्शन के काम तेजी से चल रहल बा. कुमारी माई मूवीज आ आदिशक्ति इन्टरटेनमेंट का बैनर में बनत एह फिल्म में भोजपुरी के बादशाह सितारा दिनेशलाल यादव निरहुआ, एक्शन स्टार विराज भट्ट, रानी चटर्जी, बालि, स्वाति वर्मा, आनन्द मोहन, संतोष श्रीवास्तव, रीतू पाण्डे, महेश राज, दीपक भाटिया, गोपाल राय, नन्हे, गोलू, पुष्पा वर्मा, संजय पाण्डेय, आ नीरज पोड्याल का साथेसाथ श्रीकंकनी आ आयटम डान्सर सीमा सिंह शामिला बा लोग. गीत अशोक कुमार दीप आ प्यारेलाल यादव के, संगीत अशोक कुमार दीप के, कहानी आरएस मिश्र के लिखल, कैमरा अवधेश के, नृ्त्य निर्देशन कानू मुखर्जी, बाली, आ संजय मास्टर के, आ फाइट निर्देशन रेयाज सुल्तान के बा.\nRamLakhan of Gunjan and Anara